Diari Oficial de la Generalitat Valenciana


Sumari del DOGV 6242, del 09-04-2010 (2010/3328)

RESOLUCIÓ de 26 de febrer de 2010, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'Empresa Eulen, SA (Divisió de Servicis Auxiliars) per a les províncies d'Alacant i València (codi 8000770).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6242

Data del DOGV
:   09-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3328


Data del document
:   26-02-2010

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu

RESOLUCIÓ de 26 de febrer de 2010, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'Empresa Eulen, SA (Divisió de Servicis Auxiliars) per a les províncies d'Alacant i València (codi 8000770). [2010/3328]  
Vist el text del Conveni Col·lectiu de l'Empresa Eulen, SA (Divisió de Servicis Auxiliars) per a les províncies d'Alacant i València, subscrit per la Comissió Negociadora el dia 11 de desembre de 2009, que està integrada per representants de l'empresa, i per part dels treballadors, per membres de la representació unitària, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball, Cooperativisme i Economia Social, conforme a les competències que té transferides segons el Reial Decret 4105/82, de 29 de desembre, acorda:  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i el depòsit del text original del conveni.  
Segon  
Disposar la publicació en el Diari Oficial de la Comunitat Valenciana.  
València, 26 de febrer del 2010.- El director general de Treball, Cooperativisme i Economia Social: Romà Ceballos Sancho.  
Conveni Col·lectiu de l'Empresa Eulen, SA (Divisió de Servicis Auxiliars) províncies d'Alacant i València  
Capítol I  
Article 1. Àmbit funcional  
El present conveni col·lectiu s'aplicarà als treballadors que desenvolupen la seua activitat professional en Eulen, SA (Divisió de Servicis Auxiliars), dedicada a les activitats d'atenció i informació a tercers, d'oci i temps lliure, acompanyament de trens, logística de distribució i reposició, control i reducció de pèrdues, trasllat intern en instal·lacions així com exterior, de plataformes, telefòniques, de promocions comercials, d'assistència administrativa, de lectura de comptadors, de servicis de zeladoria, de porteria i d'ordenança, i qualsevol classe de servicis integrals o específics a mida de clients externs inclosos en l'objecte social de l'empresa. I tot això, excloent-ne aquelles activitats que, per les seues peculiaritats, estiguen regulades per un conveni sectorial específic.  
Article 2. Àmbit territorial  
El present conveni s'aplicarà en tot els servicis que gestione l'empresa Eulen, SA (Divisió de Servicis Auxiliars) en les províncies de València i Alacant.  
Article 3. Àmbit temporal i denúncia  
El present conveni tindrà vigor des de l'1 de gener de l'any 2009 i fins al 31 de desembre de l'any 2011, ambdós inclusivament, i es prorrogarà, d'any en any, per tàcita reconducció si no hi ha denúncia formulada per qualsevol de les parts que, si és el cas, haurà de ser notificada a l'altra, per escrit, amb una antelació mínima de 30 dies naturals abans del venciment.  
En el cas que no hi haja denúncia i opere la pròrroga, quedaran vigents les clàusules normatives.  
Article 4. Vinculació a la totalitat  
Les condicions pactades formen un tot orgànic i indivisible i, a efectes de la seua aplicació pràctica, seran considerades globalment.  
Article 5. Compensació, absorció i garantia ad personam  
Les condicions salarials que s'establisquen per damunt, a partir de l'entrada en vigor del present conveni, seran compensables i absorbibles. La compensació i/o absorció operarà només entre conceptes salarials entre si, siga quina siga la seua naturalesa o entre extrasalarials entre si, també siga quina siga la seua naturalesa. Esta compensació i absorció s'aplicarà respecte dels conceptes «Gratificació Voluntària» i «Plus de Lloc de Treball» que es percebien fins a la data de la firma del present conveni, en el mode previst en l'article 33 del present conveni col·lectiu.  
Per ser condicions mínimes les d'este conveni col·lectiu es respectaran les superiors implantades amb anterioritat, examinades en el seu conjunt i en còmput anual i només per a les persones contractades abans de l'entrada en vigor del present conveni, estes, per tant, són no compensables ni absorbibles.  
Article 6. Comissió Paritària  
1. Es constituïx una Comissió Paritària per a la interpretació i aplicació del present conveni, que estarà integrada per sis membres de la representació sindical i el mateix nombre la representació de l'empresa. Tots els sindicats firmants estaran representats en la Comissió Paritària almenys amb un representant; la resta de llocs es cobriran en proporció a la representativitat de cada sindicat firmant.  
2. La Comissió fixa com a seu de les reunions indistintament els locals de l'empresa de les seues delegacions d'Alacant i València, situades respectivament en c/Transport, núm. 13 (Polígon Industrial Babel) - 03755 Alacant i en c/Algepser, núm. 40-42 - 46671 Paterna (València). Ambdues parts consensuaran en cada convocatòria de reunió el lloc de realització d'esta.  
3. La Comissió es reunirà, amb convocatòria prèvia de qualsevol dels components, per mitjà de comunicació fefaent (carta certificada, burofax o un altre mitjà acreditatiu d'esta), almenys amb set dies d'antelació a la celebració de la reunió. A la comunicació adjuntarà escrit on es plantege de forma clara i precisa la qüestió objecte d'interpretació.  
4. Perquè les reunions siguen vàlides, amb convocatòria prèvia, hi haurà d'assistir per part de l'empresa un membre com a mínim i el 50% de la representació sindical anteriorment descrita.  
5. La Comissió Paritària prendrà els acords per majoria simple de vots de cada una de les representacions.  
6. Expressament s'acorda que, tindrà caràcter vinculant el pronunciament de la Comissió Paritària quan les qüestions derivades de la interpretació o aplicació del present conveni, els siguen sotmeses per ambdues parts, sempre que el pronunciament es produïsca per unanimitat dels membres assistents a la Comissió Paritària. Este pronunciament serà incorporat en el text del conveni següent, en virtut de la redacció que s'acorde en el moment de la seua negociació  
7. Són funcions de la Comissió Paritària les següents:  
a) Interpretació de la totalitat dels articles d'este conveni.  
b) Celebració de conciliació preceptiva en la interposició de conflictes col·lectius que supose la interpretació de les normes del present conveni.  
c) Seguiment de l'aplicació d'allò pactat.  
8. Les parts podran utilitzar els servicis d'un assessor per cada una de les organitzacions assistents.  
Capítol II. Organització del treball  
Article 7. Principis generals  
L'organització pràctica del treball, amb subjecció a este conveni col·lectiu i a la legislació vigent, és facultat de la Direcció de l'empresa.  
L'organització del treball, a títol d'exemple, comprén:  
a) La determinació i exigència d'una activitat i un rendiment a cada treballador.  
b) L'adjudicació a cada treballador de les tasques corresponents al rendiment mínim exigible.  
c) La fixació de les normes i dels procediments de treball.  
d) L'exigència d'atenció, prudència i responsabilitat així com la pulcritud, vigilància d'efectes, roba, utensilis i la resta d'elements que componguen l'equip personal i el necessari per al servici.  
e) La mobilitat i redistribució del personal de l'empresa, típiques de l'activitat, per mitjà de l'establiment dels canvis de lloc de treball, que exigisquen o convinguen a les necessitats de l'organització de la producció, d'acord amb les condicions pactades en este conveni i amb respecte a la legislació vigent.  
f) L'assignació de llocs de treball, jornades i clients dins del grup professional, amb respecte a la legislació vigent quant a formes i terminis.  
g) La realització de modificacions en els mètodes de treball, amb consulta prèvia al Comité.  
h) L'assignació del mitjà de transport en els termes de l'article 14.  
i) L'assignació d'equips de protecció individuals o col·lectius.  
j) La fixació d'una fórmula de càlcul de la retribució de forma clara i senzilla, de manera que els treballadors puguen fàcilment comprendre-la, fins i tot en els casos en què s'aplique un sistema de remuneració variable per quantitat o qualitat de treball.  
Capítol III. Classificació del personal  
Article 8. Classificació del personal segons la permanència  
L'empresa podrà acudir a la subscripció dels contractes laborals que en cada moment permeta la legislació vigent. La permanència en plantilla serà doncs en funció del contracte laboral que en cada concret cas s'acorde.  
Tot contracte laboral haurà de constar per escrit en els supòsits previstos per la legislació vigent.  
Quan el contracte se subscriga en pràctiques la retribució en el primer any no podrà ser inferior al 75% de la fixada per a un treballador que exercisca el mateix o equivalent lloc de treball. Durant el segon any no podrà ser inferior al 85%.  
En els casos de contracte per a la formació la retribució no serà inferior al 85% del que es percebria si estiguera contractat per temps indefinit en proporció a la jornada d'efectiu treball que es realitza i, amb el límit mínim, del salari mínim interprofessional, també en proporció a l'hora de treball efectiu.  
Es considera contracte per obra o servici determinat aquell que, encara que siga relatiu a l'activitat normal de l'empresa, es realitze per a atendre una específica ruta, contracta, subcontracta o adjudicació o part d'elles, o una concreta tasca o servici o part d'ells, això sempre que així s'identifique en el contracte laboral escrit. Este tipus de contracte quedarà resolt quan finalitze la ruta, el servici o tasca o es resolga la contracta, subcontracta o adjudicació o part d'estes per a les quals es va ser contractat. En el cas de finalització o resolució parcial es produirà automàticament l'extinció parcial equivalent de la jornada desenvolupada.  
Si per necessitats d'organització de l'empresa el personal contractat per servici o obra ha de ser assignat a un altre o una altra diferent d'aquell o aquells per als quals es va ser contractat no perdrà la seua condició de contractat per obra o servici determinat sempre que el canvi de lloc no es prolongue més de dos mesos consecutius o seixanta dies laborables alterns en el termini de nou mesos.  
Article 9. Classificació segons la funció  
El personal inclòs en l'àmbit d'aplicació del present conveni serà classificat tenint en compte els seus coneixements, experiència, grau d'autonomia, responsabilitat i iniciativa.  
Esta classificació té com a objecte aconseguir una estructura professional d'acord amb les necessitats de l'empresa, que facilite la millor integració de tot el col·lectiu en les tasques productives i millore la seua adequació en tot moment a un lloc de treball, per mitjà de l'oportuna formació.  
La classificació del personal consignada en el present conveni col·lectiu és merament enunciativa, no limitadora; i no suposa l'obligació de tindre proveïdes totes les categories enumerades, si les necessitats dels respectius servicis gestionats no ho requerixen.  
Així mateix atesa l'evolució de les activitats en Eulen, SA, Servicis Auxiliars cabrà l'assignació de noves activitats, tasques o funcions dins dels respectius grups professionals; de tota esta evolució, la direcció de l'empresa informarà a la Comissió Paritària.  
No són, així mateix, exhaustives les distintes comeses assignades a cada grup professional ja que tot treballador inclòs en l'àmbit d'este conveni està obligat a efectuar tots aquells treballs i operacions que li ordenen els seus superiors dins de les generals i connexes comeses de la seua competència i sense menyscabament de la seua dignitat professional.  
Per a la realització de treballs de superior o inferior grup, caldrà ajustar-se al que disposa l'article 39.4 de l'Estatut dels Treballadors, entenent-se substituït el terme «categoria» per grup professional. Des del moment mateix en què un treballador realitze les funcions prevalents d'un determinat grup, haurà de ser remunerat d'acord amb el nivell retributiu que a tal grup se li assigne, tot això sense perjuí de les normes reguladores dels treballs de categoria superior o inferior i el respecte a les titulacions exigides.  
L'expressa classificació «en funcions», per a possibles ascensos, no podrà superar el temps establit com a període de prova previst per a la categoria o grup professional les noves funcions del qual s'assignen.  
Qualsevol funció que es realitze ho serà respectant les normes de seguretat i salut en el treball. En este sentit si l'empleat observa alguna circumstància que puga ocasionar un accident haurà de comunicar-ho adequadament i immediatament a la direcció.  
De conformitat amb el que establix l'article 39 de l'Estatut dels Treballadors, les empreses podran encomanar als treballadors qualssevol funcions de les previstes dins del grup professional en què es troben enquadrats.  
Als efectes de determinar la mobilitat funcional a què es referix el paràgraf anterior, les parts establixen la classificació professional que s'especifica a continuació:  
Classificació professional  
Grup d'iniciació professional.  
Criteris generals. Els treballadors i les treballadores pertanyents a este grup realitzen tasques que s'executen amb un alt grau de dependència, clarament establides, amb esforç físic, i/o atenció, que no necessiten formació específica, i que necessiten un període d'adaptació.   
Formació. En general, coneixements a nivell de formació elemental.  
La finalitat i objectiu del grup d'iniciació es referix a treballadors que s'incorporen per mitjà d'un contracte de treball per a iniciar-se en les tasques pròpies de l'activitat, prèvia a una incorporació com a professionals en plenitud del desenvolupament dels seus coneixements adquirits al llarg del període en què han prestat servici dins del grup d'iniciació.  
Tasques compreses en este grup:  
- Tasques manuals, reproducció de textos o fotocòpies i semblants, enquadernacions simples.   
- Tasques de recepció i ordenació de subministraments de materials i la seua distribució posterior.  
- Tasques de recepció que no exigisquen qualificació especial o coneixement d'idiomes.  
- Tasques que consistixen a efectuar encàrrecs, encàrrecs, transport manual, portar o arreplegar correspondència, gestions davant de l'administració (zelador).  
A partir de l'entrada en vigor del present conveni, a este grup d'iniciació professional quedaran assimilats els treballadors i les treballadores que tenen actualment la categoria professional de "zelador" i dependència funcional de la unitat de negoci que gestiona i coordina el Departament de Seguretat de la província de l'àmbit territorial del conveni a què estiguen adscrits/es.  
Ascens del grup d'iniciació al grup professional I.  
L'ascens al grup professional I tindrà lloc pel mer transcurs del temps, i a estos efectes es consideren terminis d'anys i mesos complets, comptats de data a data des de l'inici de la relació laboral en el grup d'iniciació amb l'empresa.  
Amb caràcter general, es consolidarà l'ascens al grup professional I quan, transcorreguts trenta-sis mesos des de la data d'inici de l'entrada en vigor del present conveni, en este període s'hagen realitzat un mínim de 900 hores de mitjana anual de treball efectiu. També es produirà l'ascens quan, transcorreguts tres o més anys complets, la mitjana d'hores treballades en ells comprenga 450 hores de treball efectiu.  
S'entén que l'experiència ha de ser desenvolupada necessàriament de manera continuada, entenent per tal, a estos efectes, la que s'efectua sense interrupcions superiors a un any, atés que la interrupció de la prestació laboral, amb baixa en l'empresa per més d'un any, allunya l'empleat de les constants innovacions en les tècniques i sistemes d'organització específics de cada una de les empreses el coneixement de les quals resulta determinant de la pertinença al grup professional I, per la qual cosa en estos casos, la nova relació laboral que es produïsca transcorregut un any de desvinculació iniciarà novament el còmput per a l'ascens de grup professional.  
Basant-se en les característiques d'este grup d'iniciació, només és possible la seua utilització per a l'accés al grup professional I.  
Grup professional I.  
Criteris generals. Les tasques dutes a terme són semblants a les realitzades pel grup d'iniciació, però la seua realització es duu a terme amb un major marge d'autonomia basant-se en l'experiència adquirida. Els objectius i mètodes de treball són examinats i fixats sota supervisió, per anticipat.  
Formació. Formació teòrica bàsica equivalent, com a mínim, a graduat en educació secundària, graduat escolar o semblant, i, en algun cas, d'iniciació per a tasques d'oficina.   
El treballador rep indicacions precises sobre els mètodes a utilitzar i el desenvolupament del treball és controlat per un superior, per la qual cosa no ha de prendre decisions autònomes, a excepció de les senzilles/òbvies que exigix la realització de tota tasca. El treball està totalment normalitzat i estandarditzat, els procediments uniformats i hi ha instruccions directament aplicables i s'exigix tan sols certa iniciativa o aportació personal per a completar i ajustar les normes al treball concret. La informació necessària per a la realització del treball és obtinguda de forma directa i immediata. El lloc no implica cap responsabilitat directa ni indirecta en la gestió de recursos humans, però exigix el coneixement de les normes de seguretat bàsiques inherents a cada lloc. Respecte a la responsabilitat econòmica, els seus errors i faltes només afecten la missió del lloc, sense incidir en la resta de l'organització, excepte quan es referixen al servici prestat als clients o afecten la imatge de l'empresa, i en este cas pot ser significativa. Guarda confidencialitat sobre la informació bàsica, existent en la seua àrea de treball.   
Tasques compreses en este grup:  
- Labors de manipulació, càrrega i descàrrega, i reposició de mercaderies, realitzades manualment o per mitjà de màquines de maneig senzill -carretó, transpales, etcètera- (peons, auxiliars de magatzem, mossos, reposadors).  
- Tasques (realitzades dins i fora de les instal·lacions on es presten servicis), d'entrega i recollida de documentació, gestió i classificació de paqueteria, i tramitació de documentació davant d'organismes i entitats (bidell, ordenança, repartidor-classificador).  
- Activitats auxiliars d'informació que, amb deguda formació o experiència, en distints punts (auxiliars d'informació). I en particular les tasques següents:  
- Tasques en les entrades dels establiments:  
a) Obertura i tancament ordinari.  
b) Control d'entrades i eixides ordinàries dels clients i les mercaderies.  
c) Recepció de clients.  
d) Recollida i custòdia, si és el cas, d'efectes portadors pels visitants (bosses de mà, maletes, etc.)  
e) Informació en accessos.  
- Tasques en l'interior dels establiments, en relació amb els clients.  
a) Informació, orientació i, si és el cas, acompanyament de clients.  
b) Organització i control de l'evacuació de clients, quan es requerisca per qualsevol motiu.  
c) Exigència del compliment de les normes pròpies de l'establiment (prohibició de fumar, conducta correcta de clients, accés a zones prohibides, etc.).  
- Tasques en relació amb el manteniment de l'establiment:  
a) Control dels béns o productes existents en l'establiment.  
b) Comprovació de l'estat i funcionament de les instal·lacions generals que no siguen pròpiament de seguretat.  
c) Control, si és el cas a través de mitjans tècnics, dels sistemes de manteniment (calderes, instal·lacions elèctriques, etc.).  
d) Control dels sistemes antiincendis.  
e) Atenció i suport en casos d'emergència o semblants, amb pràctica si és el cas de primers auxilis i avís a bombers, ambulàncies o forces de seguretat, amb desallotjament previ de les instal·lacions.  
f) Tasques de prevenció i control de pèrdues, objectes abandonats, custòdia de paquets, objectes, claus, mercaderies, etcètera amb elaboració de documents relacionats amb les activitats anteriors, no sols relatius a incidències, sinó a estudis de nivell.  
- Activitats (realitzades amb mitjans informàtics, mecànics o manuals), de suport en les tasques ordinàries d'oficina, com ara realització de fotocòpies, transcripció d'escrits o llistats, arxiu i classificació d'expedients, etcètera (auxiliar administratiu, gravador de dades).  
- Presa de lectura dels comptadors de llum, gas, electricitat, dels clients, utilitzant mitjans manuals o mecànics (lector de comptadors).  
- Tasques de conservació i neteja d'instal·lacions, vehicles o zones enjardinades, amb realització, a més del manteniment de les instal·lacions; xicotetes reparacions d'electricitat, de llanterneria, d'obra, de manyeria o de pintura; recollida de residus; recepció i adreçament de visites; atenció i cura d'una centraleta telefònica; gestió i cobrament en aparcaments, cinemes, teatres o altres establiments públics; guarda i custòdia de claus; etcètera (conserge, porter, netejador, jardiner, taquiller, telefonista, recepcionista).  
- Realització de tasques que únicament requerixen esforç i atenció, sense experiència pràctica operativa alguna (peons).  
Grup professional II.  
Criteris generals. Els treballadors i treballadores pertanyents a este grup realitzen tasques que s'executen sota dependència d'encarregats o de professionals, normalment amb important grau de supervisió, però amb certs coneixements professionals de caràcter elemental.   
Formació. Formació teòrica o adquirida en la pràctica fins a un nivell equivalent a batxiller, BUP, FP de grau mitjà o semblant.   
Amb el superior es definix la concepció global de les tasques, durant la realització de les quals, hi ha possibilitat de consultar-li puntualment i el resultat final és verificat; en conseqüència, exercix certa autonomia al decidir sobre l'aplicació concreta dels mètodes per a aconseguir els objectius. Les tasques es troben normalment estandarditzades i es realitzen sota instruccions de caràcter general, si bé, es requerix certa aportació personal per a adaptar les normes al treball davant de noves situacions. Aplica ocasionalment algunes accions o procediments per a seleccionar, buscar, discriminar, etc. la informació necessària, la qual no està sempre present, per la qual cosa cal realitzar accions per a obtindre-la, accions que exigixen habilitats normals, basades en l'experiència. El lloc no implica responsabilitat directa en la gestió de recursos humans, si bé exigix el coneixement i compliment de les normes de seguretat bàsiques que li són inherents. Respecte a la responsabilitat econòmica, les accions o omissions només afecten la missió del lloc, amb incidència lleu en la unitat productiva, excepte quan es referixen al servici prestat als clients o que afecten la imatge de l'empresa, i en este cas pot ser significativa. Té accés i empra confidencialment la informació bàsica existent en la seua àrea.  
Tasques compreses en este grup:  
- Activitats d'atenció generalitzada en qualsevol lloc o esdeveniment (espectacles, congressos, fires, etcètera). Informació, acompanyament i guia en conferències, exposicions, etcètera (hostessa, guia).  
- Activitats exercides per aquells treballadors que en l'exercici de les seues funcions en l'empresa necessiten habitualment l'ús d'un idioma addicional, a més dels oficials a la Comunitat Valenciana.  
- Funcions bàsiques de suport comercial i desenvolupament de projectes de campanyes publi-promocionals. Recollida de dades, informes, enquestes, informació comercial. Funcions d'atenció telefònica tant d'informació, reclamació o gestions diverses, donant sempre resposta adequada, amb exercici de tasques administratives derivades de la dita labor, com ara introducció i actualització d'informació en bases de dades (promotors, enquestadors, teleoperadors, ajudants de venedors).  
- Tasques de control i compliment de normes en instal·lacions esportives o d'oci, incloent-hi tasques de primers auxilis i d'evitació de riscos dels usuaris. Manteniment de piscines amb control dels paràmetres de regulació de la neteja d'aigua -algues, acidesa, etcètera- (monitors, socorristes).  
- Labors de preparació i verificació de comandes, amb determinació de l'adequació a la sol·licitud del client de quantitats, marques, formats, etcètera, i detecció i resolució d'incidències, si és el cas (verificador-preparador).  
- Tasques de conducció de motocicleta i repartiment de paqueteria i mercaderies (motorista/repartidor).  
Grup professional III.  
Criteris generals. Els treballadors i les treballadores pertanyents a este grup realitzen treballs d'execució autònoma que exigixen hàbit i iniciativa per part dels encarregats de la seua execució, comporta sota supervisió la responsabilitat d'estes, i poden ser ajudats per un altre o altres treballadors.  
Formació. Titulació de formació professional de grau superior o assimilada, o coneixements adquirits en l'exercici de la professió, completada amb experiència adquirida en el lloc de treball.   
Realitza per definició les comeses pròpies del grup professional II però amb gran autonomia, perquè amb el superior, avalua el resultat final, només es concreten els objectius generals, però no els mètodes, els quals són decidits autònomament, ni hi ha supervisió durant el procés llevat que l'ocupant ho sol·licite, sense poder demanar constantment assistència jeràrquica. Es requerix igualment un major grau d'iniciativa i creativitat, perquè hi ha normes i instruccions però han de ser interpretades i totalment adaptades per a fixar les directrius concretes de la tasca. Per a l'obtenció de la informació necessita coneixements especialitzats, obtinguts per mitjà d'una formació adequada.   
Tasques compreses en este grup:  
- Treballs, realitzats amb alt grau d'iniciativa i responsabilitat, i de forma manual o mecanitzada, com ara confecció de comunicats, transcripcions de llistats, pressupostos, redacció de correspondència, informes, liquidacions, càlculs, estadístiques, entrega de vestuari, confecció de comandes, pagaments, atenció telefònica a clients o personal etcètera, que afecten la totalitat o una molt gran part de l'activitat de l'empresa (oficial administratiu).  
- Tasques compreses en una professió o ofici, per a l'exercici de les quals es requerix l'obtenció del corresponent títol de formació professional, o els coneixements adquirits a través del seu exercici (electricista, llanterner, fuster).  
- Tasques de conducció de vehicle tipus utilitari, furgonetes de menys de 3.500 kg o carretó (conductor).  
Grup professional IV.  
Criteris generals. Els treballadors i les treballadores pertanyents a este grup realitzen tasques amb responsabilitat de comandament, amb contingut d'activitat intel·lectual i d'interrelació humana, així com amb autonomia dins del procés.  
Formació. Titulació de formació professional, BUP o COU o coneixements adquirits en l'exercici de la professió, completada amb coneixements i experiència adquirida en el lloc de treball.  
Tasques compreses en este grup:  
- Labors consistents en la verificació i comprovació de l'exacte compliment de les funcions i obligacions atribuïdes al personal operatiu, donant compte immediat al comandament de totes les incidències que observe, i prenent les mesures que estime oportunes per a la correcta prestació del servici.  
- Organització del treball en col·laboració amb el tècnic de producte (supervisor, inspector de servicis, coordinador, encarregat).  
Grup professional V.  
Criteris generals. Els treballadors i les treballadores pertanyents a este grup, realitzen funcions que:  
- Es relacionen amb tasques tècniques complexes i heterogènies, amb objectius globals definits i alt grau d'exigència en autonomia, iniciativa i responsabilitat.  
- Signifiquen la integració, coordinació i supervisió de funcions realitzades per un conjunt de col·laboradors en una mateixa unitat funcional.  
- Comporten responsabilitat completa per la gestió d'una o diverses àrees funcionals de l'empresa, a partir de directrius generals molt àmplies directament emanades de personal pertanyent al grup professional i als quals han de donar compte de la seua gestió.  
- Afecten la realització de tasques tècniques d'alta complexitat, i fins i tot la participació en la definició dels objectius concrets a aconseguir en el seu camp, amb molt alt grau d'autonomia, iniciativa i responsabilitat.  
Formació. Titulació o coneixements adquirits en l'exercici de la seua professió, equivalents a titulacions universitàries de grau mitjà. Eventualment, podran tindre estudis universitaris de grau superior i assimilar-se als llocs definits en este grup.  
Tasques compreses en este grup:  
- Comeses d'assessorament tècnic, estratègic i operatiu, amb supervisió i control, per si o a través d'un altre, del desenvolupament d'activitats, procediments, etcètera, mantenint entrevistes amb els clients, i informant i recomanant criteris d'actuació al respectiu cap. Elaboració de documents de qualsevol índole, inclosos quadrants. Assignació de labors als operaris, resolent incidències (tècnic de producte, tècnic de departament).  
Grup professional VI.  
Criteris generals. Els treballadors i treballadores pertanyents a este grup, a les ordres immediates de la direcció i participant en l'elaboració de la política de l'empresa, planifiquen, organitzen, dirigixen i coordinen les diverses activitats pròpies del desenvolupament de l'empresa.   
Les seues funcions comprenen l'elaboració de la política d'organització, els plantejaments generals de la utilització eficaç dels recursos humans i dels aspectes materials, l'orientació i el control de les activitats de l'organització conforme al programa establit, l'establiment i manteniment de les estructures productives i de suport, i el desenvolupament de la política industrial, financera i comercial. Prenen decisions o participen en la seua elaboració. Exercixen alts llocs de direcció o execució dels mateixos nivells en els departaments, divisions, grups, etcètera, que s'estructura l'empresa i que responen sempre a la particular ordenació de cada una.  
Formació. Posseiran titulació universitària de grau superior o doctorat, o coneixements equivalents equiparats per l'empresa, i experiència consolidada en l'exercici del seu sector professional.  
Tasques compreses en este grup:  
- Direcció i responsabilitat de l'empresa en tots els aspectes, amb àmplia preparació tecnicopràctica i títol adequat (director general).  
- Gestió i coordinació d'un àmbit genèric d'activitat o producte, desenvolupant, així mateix, totes aquelles funcions i comportaments que siguen necessaris, inclosos els comercials, a fi de fer possible l'obtenció dels millors resultats econòmics en este àmbit, tot això sotmés a les instruccions, directrius i plantejaments emanats de la direcció general. Assumpció de direcció i responsabilitat de funcions administratives, de gestió financera o comptable, o de gestió de personal, en el seu més ampli sentit (cap de producte, cap administratiu i de gestió, cap de recursos humans).  
Capítol IV. Ingrés i extinció  
Article 10. Període de prova  
Haurà de concertar-se sempre per escrit. El període de prova, establit segons grups professionals, no podrà excedir el següent:  
- Grup VI: 6 mesos  
- Grup V: 6 mesos  
- Grup IV: 2 mesos  
- Grup III: 2 mesos  
- Grup II: 2 mesos  
- Grup d'inici i grup I: 1 mes.  
En el contracte de treball en pràctiques el període de prova no podrà ser superior a dos mesos si se subscriu amb treballadors que estiguen en possessió del títol de grau superior ni d'un si este és de grau mitjà.   
Article 11. Cessament  
El personal que voluntàriament desitge causar baixa en l'empresa li ho haurà de notificar per escrit amb 15 dies naturals d'antelació, això excepte els supòsits següents en què serà d'un mes: director, caps, tècnics, supervisor, titulat superior.  
L'empresa s'obliga a segellar i firmar la recepció de la notificació. La falta de preavís facultarà l'empresa per a deduir de la liquidació, saldo i liquidació l'equivalent de la retribució total corresponent a tants dies naturals com falten per al compliment del termini de preavís en cada cas fixat.  
Així mateix, l'empresa s'obliga a notificar al treballador que porte més de 7 mesos en l'empresa la seua baixa amb 15 dies naturals d'antelació. La falta de preavís obligarà l'empresa a indemnitzar el treballador l'equivalent de la retribució total corresponent a tants dies naturals com falten per al compliment del termini de preavís fixat. Este preavís no procedirà en els contractes d'interinitat.  
Respecte del cessament per notificació de l'empresa al treballador caldrà ajustar-se al contingut del contracte laboral i no procedirà indemnització excepte expressa obligació legal en contra o que així conste per escrit en el contracte de treball.  
La resolució parcial d'una contracta o del contracte mercantil que li dóna suport, així com la seua novació amb reducció del volum de servicis a prestar, i com a conseqüència la resolució dels contractes laborals de servici o obra, seguirà el correlatiu ordre invers d'antiguitat en plantilla dins, si és el cas, del torn a què afecte la rescissió mercantil esmentada. A la mateixa antiguitat es prendrà com a referència l'ordre alfabètic del cognom i es rescindirà abans la lletra B, que la A, la C que la B, etc., a iguals primers cognoms s'aplicarà el segon i, si és el cas el nom.  
Article 12. Excedència voluntària  
En relació amb l'excedència voluntària regulada en el punt 2 de l'article 46 de l'ET, el treballador excedent durant el temps d'excedència no podrà prestar servicis ni desenvolupar activitats relacionades directament amb aquelles per a les quals va ser contractat.  
Capítol V. Lloc de treball i canvis de lloc  
Article 13. Lloc de treball  
Ateses les especials circumstàncies en què es realitza l'activitat, la mobilitat del personal vindrà determinada per les facultats d'organització de l'empresa que procedirà a la distribució del seu personal de manera racional i adequada als fins productius dins d'una mateixa localitat.  
A estos efectes s'entendrà per localitat tant el municipi de què es tracte com les concentracions urbanes o industrials que s'agrupen al seu voltant dins d'un radi de 15 quilòmetres, encara que administrativament siguen municipis distints sempre que estiguen comunicades per transports públics a intervals no superiors a 1 hora i mitja.  
Els treballs realitzats dins de la zona definida com a localitat no donen lloc a dietes ni un altre tipus d'indemnitzacions sense perjuí del que establix l'article 36 d'este conveni.  
Article 14. Dietes i desplaçaments  
Quan un treballador siga desplaçat de la localitat -entesa en el sentit definit en l'article anterior- per a la qual ha sigut contractat (entenent per «desplaçament» el concepte arreplegat en el paràgraf 4t de l'article 40 de l'ET), tindrà dret a la percepció de dietes, llevat que este desplaçament no tinga per a ell perjudicis econòmics.  
L'import de les dietes serà durant tota la vigència del conveni el següent (sense perjuí de les condicions més beneficioses que els treballadors puguen tindre reconegudes a la firma del present conveni, o que puguen tindre en el futur):  
- 8,00 euros quan haja de fer un menjar fora de la localitat.  
- 22,48 euros quan haja de pernoctar i desdejunar.  
- 36,93 euros quan haja de pernoctar fora de la seua localitat i realitzar dos menjars i desdejuni.  
En estos casos el desplaçament en vehicle particular donarà dret al cobrament de 0,21 € per km si s'efectua el desplaçament en vehicle de l'empresa no procedirà el cobrament de cap quantitat per km.  
Si es realitza en transport públic es percebrà l'import del bitllet. L'empresa decidirà si per a cada desplaçament l'empleat ha d'utilitzar transport públic o d'empresa.  
Els imports econòmics assenyalats en el paràgraf anterior es comencen a meritar des que s'ix de la localitat en els termes més amunt assenyalats.  
L'assignació de vehicle en cap cas comportarà condició més beneficiosa.  
Cabrà, a efectes de simplicitat, efectuar pactes de compensació global per quilometratge efectuat en vehicle propi.  
Capítol VI. Temps de treball  
Article 15. Jornada  
La jornada màxima ordinària de treball serà computada anualment i, en concret serà de 1.826 hores de treball efectiu per als anys de vigència de 2009 i 2010. Per a l'any 2011, la jornada anual de treball efectiu serà de 1.820 hores.  
Es pacta expressament la possibilitat d'acordar individualment la seua distribució irregular en cada una de les mensualitats, amb respecte en qualsevol cas als límits màxims de jornades (diàries i setmanals), que establix l'article 34 de l'Estatut dels Treballadors.  
Article 16. Distribució de la jornada  
La distribució i execució de la jornada anual, llevat de pacte en contra, tindrà lloc en l'any natural entre l'1 de gener i el 31 de desembre.  
Durant el primer trimestre de l'any natural, l'empresa facilitarà als representants legals dels treballadors els quadres horaris laborals generals i, en cas de canvi sobre l'any anterior, l'adscripció dels treballadors als quadres horaris. La verificació i el control de l'execució de la jornada s'efectuarà amb caràcter individual i anualment.  
Si un treballador per necessitats del servici no pot realitzar la seua jornada mensual mitjana, haurà de compensar la seua jornada, en el mateix o distint servici, en els sis mesos següents.  
La verificació i el control de l'execució de la jornada s'efectuarà, amb caràcter individual i anualment. A efectes del còmput d'hores de jornada efectivament treballada, la jornada de cada treballador es registrarà dia a dia i es totalitzarà mensualment. A petició de la representació dels treballadors, l'empresa li facilitarà el balanç per trimestre de la jornada efectivament treballada per cada treballador/a.  
Els temps d'excés de prestació efectiva de treball que es produïsquen sobre la jornada anual no seran considerats hores extraordinàries si estos excessos es compensen degudament amb descans d'acord amb el que preveu el present conveni col·lectiu.  
Els excessos en el temps de prestació efectiva de treball sobre la jornada planificada, es compensaran per mitjà de descans en l'import d'una hora de descans per cada hora que excedisca la jornada efectiva de la jornada planificada, a fixar de mutu acord entre el treballador afectat i la direcció de l'empresa, dins dels tres mesos des de la finalització del còmput, ambdues parts procuraran que estos descansos no coincidisquen amb els períodes punta de producció.   
Quan per qualsevol causa supere la jornada màxima en còmput anual, la suma de les hores treballades efectivament i aquelles en què l'obligació de treballar va estar legalment suspesa, mantenint el dret a retribució de l'empresa, bé a càrrec seu, o en pagament delegat, les hores d'excés que resulten, transcorregut el període abans referit, es compensaran al treballador en proporció al temps efectivament treballat, com a hores ordinàries o en temps lliure equivalent.  
Article 17. Descans setmanal  
En la fixació dels horaris mensuals, en compliment de l'article 37é de la Llei de l'Estatut dels Treballadors i de l'article 2 i 19 del Reial Decret 1.561/1995, pel que fa al descans setmanal, de mutu acord entre l'empresa i el treballador, segons necessitats del servici, podrà acumular-se el mig dia de descans setmanal per al seu gaudi en un altre moment dins d'un cicle no superior a quatre setmanes, que no necessàriament comprendrà la vesprada del dissabte, o si és el cas el matí del dilluns i el diumenge, i el dia complet de descans dins d'un cicle no superior a catorze dies, sense que això implique reducció de la jornada anual pactada en el conveni col·lectiu.  
D'acord amb el paràgraf anterior el descans del mig dia setmanal podrà acumular-se en períodes de fins a quatre setmanes o separar-se del dia complet per al seu gaudi en un altre dia de la setmana.  
Per als treballadors que presten els servicis regularment durant 6 dies a la setmana el descans es podrà establir per algun dels sistemes següents:  
- Acumulant-se cada dos setmanes en un dia complet i descansant en setmanes alternes dos dies.  
- Cada dos setmanes separant el mig dia d'una d'elles del dia complet i unint-lo al descans de l'altra setmana, gaudint-se en esta dels dos migs dies, un abans i l'altre després del dia complet que serà preferentment diumenge.  
En el cas que el descans setmanal es compense per mitjà del gaudi d'un dia de descans a la setmana, s'entendrà en torns rotatius al llarg de tota la setmana i no serà possible la seua compensació econòmica.  
Si es contracta algun menor de 18 anys caldrà ajustar-se al que establix l'article 37 de l'Estatut dels Treballadors.  
Article 18. Hores extraordinàries i hores complementàries  
Tindran la consideració d'hores extraordinàries totes les que excedisquen de la jornada màxima ordinària establida en el present conveni col·lectiu (art. 15). L'empresa podrà, en cada moment, optar entre retribuir-les o compensar-les amb descans equivalent.  
Tenint en compte les característiques i naturalesa dels servicis propis de l'àmbit funcional del present conveni, molts d'ells d'atenció al públic o de servicis públics, que exigixen o poden exigir la seua prestació amb fluctuacions de càrrega de treball imprevistes i alienes a la voluntat de l'empresa adjudicatària, impedint, per consegüent, l'organització estable i regular del servici, i tenint en compte la impossibilitat d'ajornar el treball pel tipus de servici (públic) que es presta, o substituir-los per algunes de les modalitats de contractació legalment establides, per la immediatesa que es requerix, expressament es pacta, a l'empara del Reial Decret 92/1983 de 20 agost, i l'Ordre d'1 de març de 1983, que els excessos de jornada que siguen retribuïts tindran la consideració d'hores extres estructurals quan es realitzen per a atendre comandes imprevistes, períodes punta de producció, cobrir absències imprevistes, canvis de torn, reparació de les avaries o incidències semblants, o acabament de treballs necessaris per a la continuïtat del servici del dia, o altres circumstàncies de caràcter estructural derivades de la naturalesa de l'activitat de què es tracte, i seran de realització obligatòria per part dels treballadors.  
En cas necessari, ambdues parts podran convocar la comissió paritària per a concretar amb major detall les circumstàncies en què les hores extraordinàries hagen de ser qualificades com estructurals.   
El Comité faculta el seu president o, si no n'hi ha a qui ell delegue, per a la firma del document que reflectix l'acord de qualificació com d'hores estructurals.  
Respecte de les hores extraordinàries motivades per força major caldrà ajustar-se a la normativa vigent en cada moment.  
Quan s'opte per la retribució esta s'efectuarà d'acord amb el preu que per a cada grup professional es fa figurar en la taula salarial.  
Quant a les hores complementàries en contractes a temps parcial es pacta que el percentatge màxim sobre les ordinàries de treball contractades és del 30% anual. La seua distribució serà lliure per a l'ocupador, al llarg de tot el trimestre atenent les necessitats del servici.  
Article 19. Vacances  
Les vacances es meritaran de l'1 de gener al 31 de desembre de cada any. Les vacances, en ambdós supòsits, s'han de gaudir durant l'any natural de la meritació i entre els mesos des d'1 de gener a 31 de desembre.  
La duració de les vacances anuals serà, per any complet de treball, de 30 dies naturals, i el seu gaudi es pot distribuir fins a en dos períodes de 15 dies.  
El període o períodes del gaudi es fixaran de comú acord entre l'empresari i el treballador, i en la mesura que l'organització del treball ho permeta, els treballadors tindran opció per a fixar les dates de gaudi d'un dels períodes, en cas de gaudi fraccionat. L'altre període o en cas de gaudi en un únic període, les dates seran establides per l'empresa per mitjà de sistema de torns rotatius, d'acord amb una planificació anual que acordarà amb la representació dels treballadors. L'empresa, amb acord amb la representació legal dels treballadors, podrà excloure o limitar dels torns de vacances aquelles dates que coincidisquen amb les de major activitat productiva.  
No obstant això, en els casos en què el treballador preste servicis en un lloc de treball en què es produïsca el tancament de les instal·lacions durant el període de vacances, el descans anual del treballador haurà de coincidir necessàriament amb les dates en què aquell es produïsca.  
Com a principi i preferència única per al dret d'opció dels treballadors a un determinat torn de vacances, s'establix que qui va optar i va tindre preferència sobre un altre treballador en l'elecció d'un determinat torn, perd eixa primacia d'opció fins que no l'exercite la resta dels seus companys en una unitat de treball  
En els casos en què no s'haja meritat un any natural complet es tindrà dret al gaudi de la part proporcional.  
Article 20. Llicències  
1. El treballador, amb avís i justificació previs, podrà absentar-se del treball, amb dret a remuneració, per algun dels motius i pel temps següent:  
a) Quinze dies naturals en cas de matrimoni.  
b) Dos dies pel naixement de fill o per la defunció, accident o malaltia greus, hospitalització o intervenció quirúrgica sense hospitalització que necessite repòs domiciliari de parents fins al segon grau de consanguinitat o afinitat. Quan per eixe motiu el treballador necessite fer un desplaçament a este efecte, el termini serà de quatre dies.  
Es considerarà necessari el desplaçament, als efectes de la concessió dels permisos regulats en este article, quan este siga superior a 250 km. O quan, si és el cas, s'acredite la no disponibilitat de transport públic amb la freqüència adequada.  
c) Un dia per trasllat del domicili habitual.  
d) Pel temps indispensable, per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a duració de l'absència i a la seua compensació econòmica.  
e) Per a realitzar funcions sindicals o de representació del personal en els termes establits legalment o convencionalment.  
f) Pel temps indispensable per a la realització d'exàmens prenatals i tècniques de preparació al part que hagen de realitzar-se dins de la jornada de treball.  
g) A partir del 01.01.2010, el gaudi d'un dia d'assumptes propis, el gaudi del qual haurà d'acordar-se amb l'empresa.  
2. Les situacions previstes en favor dels cònjuges o familiars regulades en el present article, excepte l'apartat a), s'estendran als supòsits de parelles de fet o estables, a este efecte es requerirà la inscripció en el registre públic corresponent o l'acreditació per mitjà de certificat de convivència municipal.  
3. A partir del 01.01.2010 el gaudi de dos dies d'assumptes propis. El seu gaudi, que no serà computat com a temps efectivament treballat i sense que este supose reducció de la jornada anual pactada en el conveni col·lectiu, serà fixat, tenint en compte els requisits més avall arreplegats, pel treballador amb l'exigència d'un preavís per escrit, als seus caps intermedis, almenys de 15 dies (naturals), llevat de casos excepcionals, degudament justificats davant de l'empresa, per a la seua valoració per esta.  
Requisits per al gaudi:  
- Els dos dies no es podran gaudir de forma consecutiva; ni acumular-se a processos de vacances.  
- Només podrà fer-se ús simultani d'esta llicència conforme a l'escala següent, referida tant a la plantilla del servici com del torn:  
- Fins a sis treballadors: un treballador.  
- De set a quinze treballadors: dos treballadors.  
- De setze a vint treballadors: tres treballadors.  
- De vint-i-u a trenta treballadors: quatre treballadors.  
- De trenta-un a quaranta treballadors: cinc treballadors.  
- De quaranta-un a cinquanta treballadors: sis treballadors.  
- Més de cinquanta treballadors: el 15 per cent de la plantilla.  
- En el cas de coincidència de sol·licituds en un nombre superior als límits establits, tindran preferència els treballadors que ho hagen sol·licitat amb antelació.  
Article. 21. Permís sense sou   
Els treballadors que porten com a mínim un any en l'empresa podran sol·licitar, amb una antelació mínima del 15 dies a l'inici del gaudi, un únic permís sense sou a l'any de fins a 2 mesos de duració, que podrà fraccionar-se en dos períodes, i haurà de ser el de menor duració d'un mínim de 15 dies. L'empresa concedirà este tipus de llicència sempre que hi haja causa justificada i ho permeta l'organització del treball. Tant la petició del treballador com la no concessió per part de l'empresa s'hauran d'efectuar-se per escrit i adduint la justificació oportuna.  
Este permís no podrà gaudir-se de forma acumulada o consecutiva amb vacances o altres permisos retribuïts. No es podrà concedir al mateix temps a més del 5% de la plantilla del servici a què el treballador sol·licitant estiga adscrit.  
Capítol VII. Retribucions  
Article 22. Disposició general  
Les retribucions del personal comprés en l'àmbit d'aplicació d'este conveni col·lectiu estaran constituïdes pel salari base i els complements del mateix i correspon a la jornada a temps complet a què es referix l'article 15 del present conveni.  
El pagament del salari s'efectuarà per mesos vençuts dins dels cinc primers dies naturals de cada mes. No obstant això, els complements variables establits en el conveni col·lectiu es pagaran en la nòmina del mes següent al que s'haja meritat.  
Article 23. Estructura salarial  
L'estructura salarial que passaran a tindre les retribucions des de l'entrada en vigor del present conveni serà la següent:  
a) Salari base.  
b) Complements:  
1. Personals:   
- Plus compensació conveni.  
- Plus conveni.  
- Complement d'antiguitat.  
2. De lloc de treball:   
- Complement de nocturnitat.  
- Plus lloc de treball.  
- Plus plena disponibilitat.  
- Plus responsable d'equip.  
- Plus de treball en Nit de Nadal i Nit de cap d'Any.  
3. Quantitat o qualitat de treball: Complement de productivitat / activitat  
4. De venciment superior al mes:  
- Paga d'estiu.  
- Paga Nadal.  
5. Indemnitzacions o bestretes:  
- Plus de transport.  
- Plus de vestuari.  
Article 24. Salari base o retribució bàsica  
És la retribució fixada corresponent a una activitat normal. Els seus imports s'enumeren per grups professionals en la taula adjunta. Es farà efectiva en 14 pagues, excepte pacte individual en contra.  
Article 25. Plus conveni  
Desapareix este concepte retributiu. Si bé, a aquells treballadors que el percebien amb anterioritat a la data del present conveni, els serà respectat i tindrà caràcter de compensable o absorbible per a futurs increments salarials.  
Article 26. Complement d'antiguitat  
Les quantitats que, en concepte d'antiguitat, perceben els treballadors afectats pel present conveni, es mantindran en les quanties recollides en el rebut de salaris corresponent a la mensualitat corresponent a 31 d'octubre de 2009, sense que en el futur experimenten increment.  
A partir de la firma del present conveni, els augments que es produïsquen pel concepte de complement d'antiguitat consistiran en quinquennis, l'import mensual dels quals ascendirà al 3% del salari base vigent en cada moment, així com del plus compensació conveni a aquells treballadors que perceben este concepte. I es començaran a percebre en el rebut de salaris corresponent a la mensualitat següent a aquella en què es complisca cada quinquenni. Este concepte es farà efectiu en catorze pagues, excepte pacte individual en contra.  
Article 27. Complement de nocturnitat  
Llevat que el salari s'haja establit atenent que el treball siga nocturn per la seua naturalesa, el treballador que realitze normalment o que es preveja que pot realitzar en període nocturn una part no inferior a un terç de la seua jornada de treball anual, percebrà una retribució específica per nocturnitat, que ho serà per dia efectivament treballat en període nocturn, que serà del 20% sobre el salari base dia calculat amb la fórmula següent i que no s'abonarà, per tant ni en vacacions ni en pagues extraordinàries.  
 Salari base mensual  
 × 20% × dies de treball nocturn.   
 30 dies  
Este import correspon a una jornada completa realitzada en període nocturn. En cas de jornada a temps parcial o de treballador nocturn que no realitze tota la seua jornada diària en període nocturn, es percebrà la quantitat proporcional al nombre d'hores efectivament realitzades en període nocturn.  
En compliment del que establix l'article 36 de l'Estatut dels Treballadors, s'acorda que el treball realitzat ocasionalment en període nocturn, serà retribuït addicionalment amb un plus de nocturnitat per hora nocturna efectivament treballada segons taules annexes, independentment que esta es realitze en jornada laboral o festiva.  
Ambdues parts acorden que en cada cas i moment l'empresa podrà decidir la compensació del temps emprat en el treball nocturn per descansos, segons valor preu hora nocturna.  
Article 28. Plus lloc de treball  
Es meritarà quan així s'acorde per mitjà de pacte individual en virtut de les especials característiques del lloc assignat. No tindrà caràcter personal ni consolidable, per la qual cosa se suprimirà el seu pagament quan desapareguen les condicions que van donar lloc a la seua meritació.  
Article 29. Plus plena disponibilitat  
El treballador que cobra este plus en funció de la major disposició horària en un lloc de treball, està obligat a romandre localitzable i disposat per a cobrir qualsevol necessitat del servici durant les 24 hores del dia, dins o fora del seu torn. L'import s'establirà per mitjà de pacte entre empresa i treballador i serà, com a mínim, de 414,77 euros/bruts anuals (per onze pagues), per a l'any 2009, si bé es retribuïx en catorze pagues només als efectes de claredat. Es farà efectiu en 14 pagues, excepte pacte individual en contra.  
Article 30. Plus responsable d'equip  
Es pagarà al treballador que, a més de realitzar les seues tasques pròpies, realitza també tasques de coordinació, distribució del treball, indicant com realitzar-lo, confeccionant els comunicats oportuns i comunicant totes aquelles anomalies i incidents que es produïsquen al seu superior. Este plus serà com a mínim 377,17 euros/bruts anuals en onze pagues per a l'any 2009, si bé es retribuïx en catorze pagues els exclusius efectes de claredat, mentre es realitzen estes funcions, i desapareix automàticament en el moment en què deixen de realitzar-se per desistiment de qualsevol de les dos parts.  
En el cas de concórrer en un mateix treballador el plus plena disponibilitat i el plus de responsable d'equip, la quantitat a percebre pel treballador ascendix a 565,19 euros/bruts anuals (per onze pagues), per a l'any 2009, si bé es retribuïx en catorze pagues només als efectes de claredat.  
Article 31. Plus de treball en Nit de Nadal i Nit de cap d'Any  
Percebrà un plus de 100 euros bruts tot el personal que preste servicis en els dies i durant totes les franges horàries que a continuació es ressenyen:  
Entre les 24.00 hores del dia 24 de desembre i les 08.00 hores del dia 25 de desembre.  
Entre les 24.00 hores del dia 31 de desembre i les 08.00 hores del dia 1 de gener.  
Aquells treballadors que no completen tota la franja horària de referència, percebran la part proporcional del plus corresponent a les hores efectivament treballades dins d'aquella.  
Article 32. Complement de productivitat / activitat  
Mitjançant acord individual es podrà pactar el pagament d'una retribució variable, derivada del major rendiment o productivitat del treballador, quan el servici prestat així ho aconselle (es mencionen com a exemple, i a títol no exhaustiu, els treballs de lectura de comptadors, repartiment de paqueteria, campanyes promocionals, enquestes, gravació de dades i tasques de logística, etc.).  
Aquells treballadors que perceben este tipus de retribució variable en la data de la firma del present conveni (siga quina siga la denominació del complement salarial sota el qual es paguen estes), continuaran percebent-lo en les mateixes condicions que s'hagen fixat en el pacte escrit que haja regulat, encara que, si el concepte salarial fora diferent, la seua denominació passarà a ser la de «complement de productivitat», segons es regula en el present precepte.  
Si no hi ha reflex escrit de l'acord regulador de les condicions de la seua percepció, les parts hauran de subscriure el corresponent acord de voluntats, a fi de tindre dret a percebre'l. Dels acords s'informarà a la Comissió Paritària.  
Article 33. Millores voluntàries  
Respecte de les millores voluntàries el seu règim es regirà per allò que preveu l'acte unilateral de concessió o el pacte individual respecte d'això. Les gratificacions voluntàries i els complements de lloc de treball que es percebien fins al moment de la data de firma del present conveni seran compensables i absorbibles en els percentatges següents:  
- Per a l'exercici 2009: 30% de l'import a què, en cada cas, ascendisca la Gratificació Voluntària i/o Plus de Lloc de Treball.  
- Per a l'exercici 2010: 20% de l'import a què, en cada cas, ascendisca la Gratificació Voluntària i/o Plus de Lloc de Treball.  
- Per a l'exercici 2011: 20% de l'import a què, en cada cas, ascendisca la Gratificació Voluntària i/o Plus de Lloc de Treball.  
Ambdós conceptes retributius es faran efectius en 14 pagues, excepte pacte individual en contra.  
Article 34. Complements de venciment superior al mes  
S'establixen dues pagues extraordinàries del mateix import que es meriten semestralment.  
Paga d'estiu: es fa efectiva en eixe mes i abans del dia 25. Els conceptes a pagar són els següents: 30 dies de salari base, antiguitat (si pertoca este pagament) plus transport i plus vestuari. Es merita des de l'1 de gener fins al 30 de juny de cada any.  
Paga de Nadal: es fa efectiva en el mes de desembre i abans del 25 de mateix mes. Els conceptes a pagar són els mateixos que la paga de juliol. Es merita des de l'1 de Juliol fins al 31 de desembre de cada any.  
Individualment, es podrà pactar que estos pagaments extraordinaris siguen prorratejats en dotze mensualitats.  
Article 35. Bestretes  
Plus transport  
S'establix com a compensació a les despeses de desplaçament i mitjans de transport dins de la localitat així com des del domicili als llocs on es preste el servici i la tornada. La seua quantia s'establix en còmput anual per 11 mesos si bé es retribuïx en dotze pagues només als efectes de claredat.  
Es farà efectiu en 12 pagues, excepte pacte individual en contra.  
Plus vestuari  
S'establix com a compensació de despeses que obligatòriament aniran a càrrec del treballador per neteja, conservació i manteniment de vestuari i roba de treball i vestir i sabates. La seua quantia en còmput anual per onze mesos es retribuirà així mateix en dotze pagues només als efectes de claredat.   
S'abonarà en 12 pagues, excepte pacte individual en contra.  
L'entrega ho serà en depòsit i es farà dues vegades a l'any.  
Respecte dels auxiliars de servicis se'ls farà entrega de vestuari de tasca ordinària i/o de tasca operativa adequats en cada cas a estes.  
Article 36. Revisions econòmiques  
L'any 2010 es procedirà a una revisió econòmica en un import igual a l'IPC (Índex de Preus al Consum) nacional real, publicat per l'Institut Nacional d'Estadística, de l'any 2009 + 0,75%  
L'any 2011 es procedirà a una revisió econòmica en un import igual a l'IPC (Índex de Preus al Consum) nacional real, publicat per l'Institut Nacional d'Estadística, de l'any 2010 + 1,00%.  
En el supòsit d'IPC negatiu, l'increment a aplicar serà el saldo net que resulte de descomptar del percentatge d'IPC negatiu la pujada sobre IPC prevista en l'exercici que corresponga, si este saldo resulta negatiu no correspon cap increment salarial.  
Estes revisions afectaran els imports mínims dels conceptes salarials establits en este conveni. Les revisions dels conceptes extrasalarials es realitzaran sempre que no siga aplicable el que disposa la disposició transitòria segona.  
Article 37. Bestretes  
El treballador tindrà dret a percebre bestretes a compte de la seua retribució total mensual (salari base més complements no variables) que se sol·licita, és a dir, de la nòmina d'eixe mes, de fins al 90% d'allò que s'ha meritat fins a la data de la sol·licitud, això sempre que ho faça per escrit presentat en l'empresa abans del dia 10 de cada mes.  
Article 38. Model rebut de salaris  
Continuarà sent el que actualment s'utilitza que es dóna per reproduït.  
Capítol VIII. Seguretat i salut en el treball  
Article 39. Principis generals  
Les parts firmants consideren essencial protegir la seguretat i la salut dels treballadors enfront dels riscos derivats del treball per mitjà de l'establiment de polítiques de prevenció laboral eficaç i que siguen fruit del necessari consens entre ambdues parts.   
En conseqüència, i a la llum del que establix la Llei 31/1995, de 8 de novembre, de Prevenció de Riscos Laborals, el Reglament dels Servicis de Prevenció aprovat pel Reial Decret 39/1997, de 17 de gener, i la resta de disposicions de desplegament que els complementen, així com les que puguen promulgar-se en substitució d'estos, consideren prioritari promoure la millora de les condicions de treball i continuar esforçant-se en la millora permanent dels nivells de formació i informació del personal en tant que pot contribuir a l'elevació del nivell de protecció de la seguretat i la salut dels treballadors.  
L'empresa realitzarà la prevenció dels riscos laborals per mitjà de la integració de l'activitat preventiva en el sistema general de gestió de l'empresa, tant en el conjunt de les seues activitats com en tots els nivells jeràrquics d'esta, a través de la implantació i aplicació d'un plans de prevenció de riscos laborals, que inclourà l'estructura organitzativa, les responsabilitats, les funcions, les pràctiques, els procediments, els processos i els recursos necessaris per a realitzar l'acció de prevenció de riscos, i per mitjà de l'adopció de totes les mesures que siguen necessàries per a la protecció de la seguretat i la salut dels treballadors, duent a terme una acció permanent de seguiment de l'activitat preventiva a fi de perfeccionar de manera contínua les activitats d'identificació, avaluació i control dels riscos i els nivells de protecció existents, disposant el que és necessari per a l'adaptació de les mesures de prevenció a les modificacions que puguen experimentar les circumstàncies que incidisquen en la realització del treball.  
Al si de cada Comité de Seguretat i Salut en el treball, que tindrà les funcions i atribucions contingudes en la legislació esmentada, es dirimiran aquelles qüestions relatives a la Seguretat i Salut que es puguen suscitar amb motiu de les activitats exercides per l'empresa.  
   
A estos efectes, la Gestió Preventiva haurà d'incloure i concretar-se, de manera no exhaustiva, el pla de prevenció de riscos laborals, les avaluacions de riscos, la informació, consulta i participació i formació dels treballadors, l'actuació en casos d'emergència i de risc greu i imminent, la vigilància de la salut, la coordinació d'activitats en matèria preventiva amb empreses clients i proveïdores, i la constitució d'una organització dotada dels mitjans necessaris.  
Article 40. Avaluació dels riscos   
L'acció preventiva en l'empresa es planificarà per l'empresari a partir de la preceptiva avaluació inicial de riscos que es realitzarà amb caràcter específic, tenint en compte la naturalesa de l'activitat, les característiques dels llocs de treball existents i dels treballadors que hagen d'exercir-los.  
Per a esta avaluació, l'empresa ha de tindre en compte la informació rebuda dels mateixos treballadors afectats o els seus representants, i de l'empresa client per a la qual realitze el servici, amb la qual s'haurà de coordinar, així com la normativa específica, si n'hi ha.  
L'avaluació i els seus resultats han de documentar-se, especialment respecte de cada lloc de treball l'avaluació dels quals pose de manifest la necessitat de prendre alguna mesura preventiva. Esta documentació s'haurà de facilitar als representants dels treballadors i als òrgans de prevenció existents en l'empresa.  
Quan el resultat de l'avaluació ho faça necessari, l'empresari realitzarà controls periòdics de les condicions de treball i de l'activitat dels treballadors en la prestació dels seus servicis, per a detectar situacions potencialment perilloses.  
L'avaluació serà actualitzada quan canvien les condicions de treball i, en tot cas, se sotmetrà a consideració i es revisarà, si és necessari, quan apareguen indicis que les mesures de prevenció resulten insuficients o amb ocasió dels danys per a la salut que s'hagen produït, amb investigació prèvia respecte d'això, a fi de detectar les causes d'estos fets.   
Article 41. Planificació de l'activitat preventiva  
A partir dels resultats de l'avaluació l'empresa realitzarà la planificació preventiva corresponent, incloent-hi per a cada activitat preventiva el termini per a portar-la a cap, la designació de responsables i els recursos humans i materials necessaris per a la seua execució, o adoptarà les mesures correctores necessàries per a garantir el major nivell de protecció de la seguretat i salut dels treballadors/es, tot això junt amb la representació d'aquells i els òrgans de prevenció de l'empresa.  
Article 42. Informació i formació   
L'empresa queda obligada a facilitar al personal, abans que comence a exercir qualsevol lloc de treball, la formació i informació sobre els riscos i perills que en este puguen afectar-li i sobre la forma, els mètodes i els processos que s'han d'observar per a previndre o evitar-los, així com de les mesures d'emergència. S'informarà així mateix als delegats de prevenció o si no n'hi ha als representants legals dels treballadors.  
Informació. A la firma del present conveni, l'empresa assumix l'obligació d'informar periòdicament a tot el personal adscrit a este conveni, sobre els riscos i perills del seu lloc de treball, fent especial èmfasi en allò relacionat amb les conclusions obtingudes de l'avaluació de riscos laborals i el consegüent pla de prevenció d'aquells riscos.  
Els acords subscrits entre empresa i delegats/des de prevenció o al si dels Comités de Seguretat i Salut, es publicaran en els taulers d'anuncis. Així mateix les dites representacions, conjuntament i de forma consensuada, poden tractar de la conveniència de fer alguna assemblea informativa per al personal de l'empresa en els supòsits que estimen necessaris.  
Formació. L'empresa garantirà la formació teòrica i pràctica dels treballadors afectats, en els temes relacionats amb el servici centrada específicament en el servici i el lloc de treball o funció de cada treballador, adaptant-la a l'evolució dels riscos i a l'aparició d'altres nous, i d'acord amb els factors específics de riscos concurrents en este, basant-se en l'avaluació i planificació de riscos.  
En el compliment del deure legal de prevenció, la formació en matèria de prevenció de riscos laborals, que tindrà caràcter d'obligatorietat, s'haurà d'impartir, sempre que siga possible, dins de la jornada de treball o, si no n'hi ha, en altres hores que seran igualment retribuïdes.  
De la planificació de les accions formatives en esta matèria s'informarà amb caràcter previ a la seua realització a la representació dels treballadors.  
Article 43. Vigilància de la salut  
Conforme al que establix l'article 22 de la Llei de Prevenció de Riscos Laborals, l'empresa garantirà als seus treballadors la vigilància periòdica del seu estat de salut, en funció dels riscos inherents al treball. Amb este fi, l'empresa informarà a la representació dels treballadors dels protocols mèdics i de les proves exploradores o mèdiques que incloguen els reconeixements mèdics que vagen a aplicar-se, que seran específics per a cada lloc de treball.  
Els reconeixements mèdics seran de caràcter voluntari, sense menyscabament de la realització d'altres reconeixements, amb caràcter obligatori, i amb un informe previ dels representants dels treballadors, quan hi haja disposicions legals específiques, o quan estos siguen necessaris per a avaluar els efectes de les condicions de treball sobre la salut dels treballadors, o per a verificar si l'estat de salut del treballador pot constituir un perill per a ell, per als altres treballadors, o per a altres persones.   
La renúncia per part del treballador a l'oferiment de reconeixement mèdic realitzat per l'empresa s'haurà de formalitzar per escrit a efectes que en quede constància i es podrà revocar en qualsevol moment.  
Els reconeixements mèdics inclouran aquelles proves que causen les menors molèsties al treballador i adequades els riscos inherents al treball, del resultat dels quals s'entregarà còpia a cada treballador.  
La periodicitat dels reconeixements mèdics serà d'acord amb els protocols mèdics del servici de prevenció-vigilància de la salut, tenint en compte el lloc de treball corresponent, i com a mínim de caràcter anual.   
Article 44. Coordinació d'activitats empresarials  
Conforme al que establix l'article 24 de la Llei de Prevenció de Riscos Laborals, l'empresa Eulen, SA, quan preste els seus servicis en instal·lacions alienes (del client), es compromet a demanar dels seus titulars, la informació i les instruccions adequades, en relació amb els riscos existents en estos llocs de treball i amb les mesures de protecció i prevenció corresponents, així com sobre les mesures d'emergència a aplicar, per al seu trasllat als seus respectius treballadors, així com a exigir el seu compliment.  
En compliment d'estes obligacions l'empresa Eulen, SA, amb antelació suficient a l'inici de l'activitat laboral, demanarà de les empreses clients la informació i les instruccions adequades en relació amb els riscos dels llocs de treball.  
Article 45. Protecció de la maternitat per riscos derivats del treball  
Les avaluacions de riscos hauran de comprendre la determinació de la naturalesa, el grau i la duració de l'exposició de les treballadores en situació d'embaràs o part recent a agents, procediments o condicions de treball que puguen influir negativament en la salut de les treballadores, del fetus, o de la lactància natural en qualsevol activitat susceptible de presentar un risc específic, i, si és el cas, adoptarà les mesures necessàries per a evitar l'exposició a este risc, a través d'una adaptació de les condicions o del temps de treball de la treballadora afectada. Estes mesures inclouran, quan resulte necessari, la no realització de treball nocturn o de treball a torns.  
Quan les condicions d'un lloc de treball puguen influir negativament en la salut de la treballadora embarassada o del fetus, per mitjà de l'informe mèdic del Servici Nacional de la Salut que assistisca a la treballadora, i quan així ho certifiquen els servicis mèdics de l'institut nacional de la seguretat social o de les mútues, la treballadora haurà d'exercir un lloc de treball o funció diferent amb el seu estat. El canvi de lloc o funció es durà a terme de conformitat amb els criteris que s'apliquen en el cas de mobilitat funcional i tindrà efectes fins al moment en què l'estat de la salut de la treballadora permeta la seua reincorporació al seu lloc anterior.  
Fins i tot aplicant les regles assenyalades en l'anterior paràgraf, si no hi ha lloc o funció compatible, la treballadora podrà ser destinada a un lloc no corresponent al seu grup o categoria equivalent. No obstant això, conservarà el dret al conjunt de retribucions del seu lloc d'origen.  
Si este canvi de lloc no és possible tècnicament o organitzativament o de forma justificada, podrà declarar-se la situació de suspensió del contracte per risc durant l'embaràs, prevista en l'article 45.1 de l'Estatut dels Treballadors, durant el temps que siga necessari per a la protecció de la seua seguretat o de la salut i mentre dure la impossibilitat de reincorporar-se al seu lloc o a un altre compatible amb el seu estat. Així mateix, estes condicions s'aplicaran durant el període de lactància si les condicions de treball pogueren influir negativament en la salut de la dona o del fill i així ho certifique el facultatiu que assistisca la treballadora així com la mútua d'accidents si és el cas.  
En allò no previst en els apartats anteriors, s'aplicarà el que establix la Llei de Prevenció de Riscos Laborals, així com les normes de desplegament i concordant.  
Capítol IX. Prestacions socials  
Article 46. Complements en els supòsits d'incapacitat temporal  
L'empresa complementarà el subsidi que el treballador perceba de la Seguretat Social o de la mútua d'accidents de treball en els supòsits següents:  
1r. En el supòsit d'accident laboral o malaltia professional, l'empresa complementarà des del primer dia de la baixa, el subsidi que el treballador perceba de la Seguretat Social o de la mútua d'accidents de treball, fins al 100% de la base mensual de cotització.  
Este complement únicament es pagarà en un màxim de dos processos o períodes de baixa anuals.  
2n. En el supòsit de malaltia comuna o accident no laboral, l'empresa complementarà des del vinté primer dia de la baixa, el subsidi que el treballador perceba de la Seguretat Social o de la mútua d'accidents de treball, fins al 80% de la base mensual de cotització.  
Este complement únicament es pagarà durant la primera baixa de l'any.  
Article 47. Jubilació obligatòria  
Ambdues parts acorden la jubilació obligatòria, sempre que tinguen el període de carència mínim necessari per a obtindre la pensió de jubilació, dels treballadors afectats pel present conveni als 65 anys d'edat i el contracte de treball s'extingirà segons el que preveu l'article 49.1 9 de l'Estatut dels Treballadors.  
No obstant això, ambdues parts acorden la jubilació als 64 anys dels treballadors afectats pel present conveni, que vulguen jubilar-se, en desplegament del Reial Decret 1.194/85, de 17 de juliol. Les jubilacions produïdes a l'empara del dit reial decret s'hauran de substituir amb treballadors de nou ingrés.  
Article 48. Assegurança d'accidents  
Ambdós parts acorden que l'empresa concertarà una pòlissa d'assegurança a favor dels seus treballadors de la divisió de servicis auxiliars per una quantia de 25.000 euros, durant tota la vigència del conveni, en cas de mort o invalidesa permanent total, absoluta o gran invalidesa ocasionada per accident laboral o malaltia professional.  
Capítol X. Conciliació de la vida familiar i professional  
Article 49. Excedència per atenció de fills i familiars  
Els treballadors, hòmens o dones, tindran dret a sol·licitar i gaudir, fins i tot de forma fraccionada, un període d'excedència:  
a) Per a atendre cada fill, tant quan siga per naturalesa com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa, de duració no superior a tres anys.  
b) Per a atendre un familiar, fins segon grau de consanguinitat o afinitat, que per raons d'edat, accident o malaltia no puguen valdre's per si mateixos, de duració no superior a dos anys els treballadors.  
No obstant això, si dos o més treballadors de la mateixa empresa generen eixe dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa. Quan un nou subjecte causant done dret a un nou període d'excedència, l'inici d'esta donarà fi a la que, si es el cas, gaudia.  
El període en què el treballador romanga en situació d'excedència conforme al que establix este article serà computable a efectes d'antiguitat i el treballador tindrà dret a l'assistència a cursos de formació professional, a la participació en els quals serà convocat per l'empresari.   
Durant el primer any tindrà dret a la reserva del seu lloc de treball. Una vegada transcorregut este termini, la reserva quedarà referida a un lloc de treball del mateix grup professional o de categoria equivalent.  
Article 50. Suspensió del contracte per maternitat  
La treballadora tindrà dret a la suspensió del seu contracte durant 16 setmanes ininterrompudes, ampliables en el supòsit de part múltiple, d'adopció o acolliment múltiples en dos setmanes més per cada fill a partir del segon, en els supòsits següents:  
a) Part. El període de suspensió es distribuirà a opció de la interessada sempre que 6 setmanes siguen immediatament posteriors al part.   
En cas de defunció de la mare, l'altre progenitor podrà fer ús de la totalitat o, si és el cas, de la part que reste del període de suspensió, computat des de la data del part, i sense que se'n descompte la part que la mare haguera pogut gaudir abans del part.   
En el supòsit de defunció del fill, el període de suspensió no es veurà reduït, llevat que, una vegada finalitzades les sis setmanes de descans obligatori, la mare sol·licite reincorporar-se al seu lloc de treball.  
En el cas que ambdós progenitors treballen, la mare, sense perjuí de les sis setmanes immediatament posteriors al part de descans obligatori, a l'iniciar-se el període de descans per maternitat, podrà optar per que l'altre progenitor gaudisca d'una part determinada i ininterrompuda del període de descans posterior al part, bé de forma simultània o successiva amb el de la mare.   
b) Adopció o acolliment, des de, a elecció del treballador, la resolució judicial per la qual es constituïx l'adopció, o la decisió administrativa o judicial d'acolliment, provisional o definitiva, sense que en cap cas un mateix menor puga donar dret a diversos períodes de suspensió.  
Article 51. Suspensió del contracte per paternitat  
El treballador tindrà dret a la suspensió del contracte durant tretze dies ininterromputs, ampliables en el supòsit de part, adopció o acolliment múltiples en dos dies més per cada fill a partir del segon, independentment del gaudi compartit dels períodes de descans per maternitat, en els supòsits següents:  
a) Naixement de fill, corresponent en exclusiva a l'altre progenitor.  
b) Adopció o acolliment, corresponent només a un dels progenitors, a elecció dels interessats; no obstant això, quan el període de descans per maternitat siga gaudit en la seua totalitat per un dels progenitors, el dret a la suspensió per paternitat únicament podrà ser exercit per l'altre.  
El gaudi d'esta suspensió podrà fer-se durant el període comprés des de la finalització dels dos (tres) dies de permís per naixement de fill (regulat en l'art. 20.1.B d'este conveni), adopció o acolliment, fins que finalitze la suspensió del contracte per maternitat o immediatament després de la finalització de la dita suspensió.  
El treballador haurà de comunicar a l'empresari, amb la deguda antelació, l'exercici d'este dret amb una antelació mínima de 15 dies.  
Article 52. Absència, reducció o acumulació per lactància  
Les treballadores en situació de lactància d'un fill menor de nou mesos, per a facilitar-los-la, tindran dret a optar entre  
a) Absentar-se una hora de del treball, que podrà dividir en dues fraccions.   
b) Reduir la seua jornada en mitja hora   
c) En el moment de la seua reincorporació del període de maternitat, la treballadora que manifeste la seua voluntat expressa, podrà optar per gaudir d'un permís de set dies naturals a continuació de la baixa per maternitat, més tres dies hàbils, sense possibilitat d'acumulació als anteriors, a gaudir durant els primers dotze mesos de vida del fill a comptar de la data de naixement d'este, i establint-ne el gaudi de mutu acord amb l'empresa.  
Este permís podrà ser gaudit indistintament per la mare o el pare en el cas que ambdós treballen. La concreció horària i la determinació, si és el cas, del període de gaudi correspon al treballador o treballadora.  
Article 53. Reducció de jornada per atenció de fills o familiars dependents  
Els treballadors/es que es troben a l'atenció directa de:  
a) Un menor de vuit anys   
b) Una persona amb discapacitat física, psíquica o sensorial, que no exercisca una activitat retribuïda, tindrà dret a una reducció de la jornada d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda.  
Tindran dret a una reducció de la seua jornada entre almenys un vuité i amb un màxim de la meitat de la jornada, amb la disminució proporcional del salari.  
Esta reducció de jornada podrà ser gaudida indistintament pel treballador o a la treballadora. No obstant això, si dos o més treballadors de la mateixa empresa generen este dret pel mateix subjecte causant, l'empresa podrà limitar el seu exercici simultani per raons justificades de funcionament de l'empresa. La concreció horària i d'acabament del període de gaudi correspon.  
La reducció de jornada s'haurà de sol·licitar amb una antelació mínima de quinze dies al començament del seu gaudi.   
Capítol XI. Disposicions diverses  
Article 54. Quota sindical  
A requeriment dels treballadors afiliats als sindicats, l'empresa descomptarà en la nòmina mensual dels treballadors l'import de la quota sindical corresponent. El treballador interessat en la realització d'esta operació enviarà a la direcció de l'empresa, un escrit en el qual expressarà amb claredat l'ordre de descompte, el sindicat a què pertany, la quantia de la quota, així com el número del compte corrent a què ha de ser transferida la quantitat corresponent. L'empresa efectuarà les detraccions mencionades, excepte indicació en contra, durant períodes d'un any.  
La direcció de l'empresa entregarà còpia de les transferències i relació nominal d'estes a la corresponent representació sindical.  
Article 55. Crèdit sindical  
Els delegats o membres dels comités d'empresa gaudiran de les garanties que els reconeix l'Estatut dels Treballadors, i, entre altres, disposaran del crèdit d'hores mensuals retribuïdes que la llei determina.  
El delegat sindical així reconegut, si és el cas, de conformitat amb el que establix l'article 10.1 de la LOLS, disposarà del mateix crèdit d'hores sindicals que els representants dels treballadors de l'àmbit de representació a què pertanga.  
El crèdit sindical a què es té dret serà computat anualment. El còmput de les hores serà per anys naturals i, en cas d'eleccions que no coincidisquen amb l'any complet, seran les que corresponguen proporcionalment des de la data de l'inici del mandat fins al 31 de desembre del primer dels anys, i l'últim, des de l'1 de gener, fins a la data de la seua finalització.  
Els delegats o membres del comité, podran renunciar a tot o part del crèdit d'hores, en favor d'un altre o altres delegats o membres del comité o delegat sindical, sense sobrepassar el límit legal. Perquè això produïsca efecte, la cessió d'hores haurà de ser presentada per escrit, en el qual figuraran els punts següents: nom del cedent i del cessionari, nombre d'hores cedides i període pel qual s'efectua la cessió, que haurà de ser per mesos complets, fins a un màxim d'un any, i sempre per anticipat a la utilització de les hores pel cessionari o cessionaris. Esta acumulació es realitzarà en còmput anual, sempre que siga comunicada a l'empresa en el primer trimestre de l'any, o si és el cas durant el primer trimestre o bé a partir de tres mesos des de la firma del present conveni.  
La utilització serà per jornades completes en els casos de comités d'empresa de nou o més membres, excepte el torn de vesprada, que si no se sol·licita per jornada completa coincidirà amb l'inici de la jornada i pel temps necessari.  
Article 56. Dret d'informació de la representació dels treballadors  
Les competències i garanties de la representació dels treballadors seran les establides en els articles 64 i 68 de l'Estatut dels Treballadors, i en la Llei Orgànica de Llibertat Sindical.  
En els supòsits en què es requerisca informe del comité d'empresa, sense perjuí del que establix l'article 64.2 de l'Estatut dels Treballadors, este haurà d'entregar-lo a l'empresa en el termini màxim de quinze dies. El seu silenci s'haurà de considerar com positiu a la mesura proposada per l'empresa.  
Article 57. Drets dels treballadors  
Els treballadors tenen dret que se'ls done un treball efectiu d'acord amb el seu grup professional, amb les excepcions previstes en l'Estatut dels Treballadors; a la formació professional en el treball; a no ser discriminats per raons de sexe, estat civil, edat, condició social, idees religioses o polítiques, afiliació o no a un sindicat; a la seua integritat física i a una adequada política de seguretat; a la consideració deguda a la seua dignitat; a la percepció puntual de la remuneració pactada; a l'exercici individual de les accions derivades del seu contracte, i a qualsevol altres drets arreplegats en l'Estatut dels Treballadors i en la legislació específica vigent.  
Article 58. Deures dels treballadors  
Els treballadors tenen com a deures bàsics:   
a) Complir amb les obligacions concretes del seu lloc de treball, de conformitat amb les regles de la bona fe i diligència, i estan obligats a realitzar el treball convingut sota la direcció dels caps en qui l'empresa delegue i a complir les ordres o instruccions impartides per aquells en l'exercici regular de les seues facultats de direcció, i en tot cas les que conformen l'objecte per al que ha sigut contractat.  
b) Observar les mesures de seguretat i higiene de general compliment i les que s'adopten específiques a les condicions del lloc de treball a cobrir.  
El treballador utilitzarà els utensilis, ferramentes, vestuari, màquines, equips de transport, els mitjans i equips de protecció, i, en general, qualssevol altres mitjans amb què realizten la seua activitat o treball d'acord amb les instruccions rebudes de l'empresa, i els cuidarà, mantenint en perfecte estat de conservació i neteja i donant compte a l'empresa, a través del responsable d'equip, encarregat, coordinador o inspector que corresponga, de les faltes o defectes que puga haver-hi perquè en prengueu coneixement i possible esmena, amb la pretensió de mantindre la qualitat del servici.  
El treballador tindrà l'obligació de no posar fora de funcionament i utilitzar correctament els dispositius de seguretat existents o que s'instal·len en els mitjans relacionats amb la seua activitat o en els llocs de treball en què esta tinga lloc; i d'informar immediatament al seu superior jeràrquic directe sobre qualsevol situació que, al seu parer, comporte, per motius raonables, un risc per a la seguretat i la salut dels treballadors.  
L'incompliment pels treballadors de les obligacions en matèria de prevenció de riscos a què es referixen els apartats anteriors tindrà la consideració d'incompliment laboral a efectes disciplinaris.  
c) No concórrer amb l'activitat de l'empresa.  
d) Contribuir a la millora de la productivitat.  
e) El caràcter confidencial de la prestació del servici fa especialment exigible que els treballadors subjectes a este conveni col·lectiu mantinguen amb especial rigor els secrets relatius a l'explotació i negocis de la seua empresa i aquells de les empreses on presten els seus servicis, i quan esta prestació de servici conculque qualsevol disposició legal, esta serà posada en coneixement immediat de l'inspector o cap corresponent, els quals, si és el cas, tractaran el tema amb l'empresa amb total i absoluta reserva confidencial, excepte en el cas en què la norma transgredida es trobe prevista en el Codi Penal, i en este cas, després de l'estudi convenient de la situació podrà ser denunciat per les vies reglamentàries a les autoritats competents.  
Article 59. Igualtat d'oportunitats i no discriminació entre les persones  
Les parts afectades per este conveni, i en la seua aplicació, es comprometen a promoure el principi d'igualtat d'oportunitats i no discriminació en les condicions laborals per raons de sexe, estat civil, edat, raça, nacionalitat, condició social, idees religioses o polítiques, afiliació o no a un sindicat, així com per raons de llengua, dins de l'Estat espanyol, tot això de conformitat a la legislació vigent i en especial, a allò que s'ha regulat en la Llei Orgànica 3/2007 d'Igualtat Efectiva entre Dones i Hòmens, i la resta de legislació de desplegament.  
Els drets establits en el present conveni afecten per igual l'home i la dona d'acord amb les disposicions vigents en cada moment. Cap clàusula d'este conveni podrà ser interpretada en sentit discriminatori en els grups professionals, condicions de treball o remuneració entre treballadors de l'un i l'altre sexe.  
Este compromís comporta remoure els obstacles que puguen incidir en el no compliment de la igualtat de condicions entre dones i hòmens, així com posar en marxa mesures d'acció positiva o altres necessàries per a corregir possibles situacions de discriminació, entre altres, les polítiques de contractació, ocupació, igualtat d'oportunitats i grups professionals.  
Fruit d'este compromís, les parts afectades per este conveni fan seu el Pla d'Igualtat Eulen, SA, negociat i firmat entre la direcció de l'empresa i els sindicats més representatius en esta, a nivell nacional.  
A més de col·laborar i fer un seguiment del compliment de les mesures acordades en el Pla d'Igualtat mencionat i les que, si és el cas, puguen establir-se en el futur en el seu desplegament, les parts afectades per este conveni per mitjà de la negociació col·lectiva podran acordar i establir mesures addicionals o complementàries d'acció positiva per a afavorir l'accés de les dones a totes les professions. A este efecte podrà establir reserves i preferències en les condicions de contractació de manera que, en igualtat de condicions d'idoneïtat, tinguen preferència per a ser contractades les persones del sexe menys representat en el grup o categoria professional de què es tracte. Així mateix, en l'àmbit esmentat, la negociació col·lectiva podrà establir este tipus de mesures en les condicions de classificació professional, promoció i formació, de manera que, en igualtat de condicions d'idoneïtat, tinguen preferència les persones del sexe menys representat per a afavorir el seu accés en el grup, categoria professional o lloc de treball de què es tracte.  
A fi de complir el que s'ha disposat abans, en el termini de tres mesos es crearà la Comissió d'Igualtat, que de manera paritària, elaborarà, implantarà i avaluarà els objectius i les mesures mencionats. Les persones integrants de la dita Comissió tindran justificada la seua absència del lloc de treball durant el temps necessari per a desenvolupar les funcions encomanades, a càrrec del crèdit sindical que legalment els corresponga.  
Article 60. Prevenció i tractament de situacions d'assetjament moral i sexual  
Les parts firmants reconeixen i defenen el dret de tota persona a rebre un tracte cortés, respectuós i digne. Tots els treballadors tenen dret a un entorn lliure de conductes i comportaments d'assetjament sexual, abús psicològic, fustigació moral, intimidació o qualsevol altra que atempte contra la seua dignitat personal o supose la seua discriminació, Les persones amb responsabilitat de direcció tenen l'obligació de garantir les condicions adequades de treball en el seu àmbit de responsabilitat.  
En conseqüència, de cap manera es tolerarà que les relacions laborals, professionals o contractuals establides pels empleats d'Eulen entre si, puguen ser utilitzades per a propiciar situacions que atempten contra la seua dignitat i la seua integritat física i moral.  
Per això, l'empresa, junt amb els representants dels treballadors, es comprometen a treballar a implantar polítiques (valors, normes i responsabilitats definides en tots els nivells de l'organització), que garantisquen i mantinguen entorns laborals lliures d'assetjament, on es respecte la dignitat del treballador i es facilite el desenvolupament de les persones, donant a conéixer els procediments creats per a previndre, controlar i sancionar tot tipus d'actuacions que es produïsquen, relatius a la protecció de la dignitat de la dona i de l'home en el treball.  
Tots els treballadors tenen la responsabilitat d'ajudar a crear un entorn laboral en què es respecte la dignitat de tots. D'altra banda, els caps de l'empresa hauran de garantir que no es produïsquen estes conductes en els servicis davall la seua responsabilitat.  
I. Assetjament sexual.  
S'entén per assetjament sexual tota aquella conducta consistent en paraules, gestos, actituds o actes concrets, desenvolupades en l'àmbit laboral, que es dirigisca a una altra persona amb intenció d'aconseguir una resposta de naturalesa sexual no desitjada per la víctima.  
El caràcter laboral es presumix al produir-se en l'àmbit de l'organització de l'empresa, així com quan la conducta es posa en relació amb les condicions d'ocupació, formació o promoció en el treball.  
L'acció exercida per l'assetjador ha de ser indesitjada i rebutjada per qui la patix. Ha d'haver-hi absència de reciprocitat per part de qui rep l'acció.  
II. Assetjament moral.  
S'entén per assetjament moral tota conducta, pràctica o comportament, realitzada de manera sistemàtica o recurrent al si d'una relació de treball, que supose directament o indirectament un menyscabament o atemptat contra la dignitat del treballador, al qual s'intenta sotmetre emocionalment i psicològicament de forma violenta o hostil, i que perseguix anul·lar la seua capacitat, promoció professional o la seua permanència en el lloc de treball, afectant negativament l'entorn laboral.  
III. Procediment d'actuació.  
1. A fi d'assegurar que els seus treballadors no siguen víctimes d'acaçament, el Grup Eulen ha creat un procediment de denúncia, d'investigació i de solució (conciliatòria i sancionadora), per a afrontar este tipus de problemes, Qualsevol expedient sobre assetjament que siga incoat per este procediment serà tractat amb la serietat del cas, de forma ràpida, confidencial i imparcial.   
2. El procediment faculta tots els seus empleats per a denunciar qualsevol acte d'assetjament en el lloc de treball. La denúncia haurà de contindre la descripció dels incidents i haurà de ser dirigida a un membre del departament de recursos humans de l'empresa. El procediment establit i la legislació vigent asseguren que els empleats que denuncien, o són testimonis, no patiran represàlies.   
3. De conformitat amb este procediment aprovat, s'imposaran sancions a aquells treballadors respecte dels quals queden acreditats comportaments que evidencien que assetgen, fustiguen, molesten o intimiden un altre treballador; així mateix, s'exigiran les responsabilitats corresponents als directius o caps que, a posta, no complisquen amb la seua obligació de mantindre els seus llocs de treball lliures de tota forma d'acaçament.   
Capítol XII. Premis, faltes i sancions  
Article 61. Premis  
A fi de compensar la conducta, el rendiment, laboriositat o semblant l'empresa podrà atorgar, amb comunicació prèvia als representants dels treballadors, que a este efecte seran escoltats, algun dels premis que a continuació s'enuncien:  
a) Menció pública.  
b) Gratificació voluntària de 36 a 210 euros per una sola vegada.  
c) Augment de vacances: de fins a dos dies.  
d) Cancel·lació de notes desfavorables.  
Article 62. Faltes  
Tindran la consideració de falta els incompliments de les obligacions laborals del treballador/a atribuïbles a este per la seua comissió voluntària o per la seua conducta negligent. Les faltes es graduaran atenent la seua voluntarietat, importància i transcendència per a l'activitat normal de l'empresa en lleus, greus i molt greus. Els treballadors/es podran ser sancionats per la direcció de l'empresa d'acord amb la graduació de les faltes i sancions que s'establixen a continuació.  
a) Lleus  
1. La suma de faltes injustificades de puntualitat en l'assistència al treball quan el temps de retard acumulat excedisca de quinze minuts en un mes.  
2. L'abandó injustificat del lloc de treball o del servicis, sense avís o autorització previs, de fins a deu minuts. Al marge de la seua duració, si com a conseqüència de l'abandó s'origina un perjuí de consideració a l'empresa o és causa directa d'accident dels companys de treball, es considerarà falta greu o molt greu segons el que establixen els apartats següents respecte de la infracció de normes de seguretat i salut laboral. Per a la qualificació del perjuí s'atendran, entre altres criteris, el tenor de la queixa del client, els concrets danys ocasionats o potencials, etc.  
3. No comunicar a l'empresa els canvis de residència o domicili i la resta de circumstàncies que afecten l'activitat laboral.   
4. L'aspecte descuidat i la falta de neteja personal, de l'uniforme, roba o equips, això de manera ocasional, quan siga de tal índole que puga afectar el procés productiu i la imatge de l'empresa; així com no portar totes o alguna de les peces que componguen la uniformitat definida per l'empresa.  
5. La falta de respecte i consideració en matèria lleu a subordinats, companys, comandaments, o qualsevol tercer estant de servici, l'ocupació durant este de paraules indecoroses o malsonants, així com no atendre al públic o usuaris dels servicis amb la correcció i diligències degudes. Si això revestix gravetat o és en extrem greu la falta es reputarà greu o molt greu.  
6. Els xicotets descuits i distraccions en la realització del treball o el descuit imprudent en la conservació dels gèneres o del material de treball, sempre que no provoque un dany greu o molt greu a l'empresa, i en este cas serà considerada una falta d'aquella naturalesa.  
7. La mera desobediència als superiors en qualsevol matèria que siga pròpia del servici o la inobservança d'algun menut aspecte de les ordres de servici o lloc impartides pels comandaments intermedis d'Eulen, SA, tot això en matèria lleu. Si es tracta d'un aspecte de certa importància o implica trencament manifest de la disciplina o se'n deriva perjuí per a l'empresa, podrà ser considerada com falta greu o molt greu.  
Atés que gran part dels servicis prestats pel personal afectat pel present conveni es presten en llocs de treball la titularitat dels quals no correspon a Eulen, SA, les parts pacten que es considerarà greu, de manera específica, el compliment d'instruccions en matèria d'execució del servici que siguen impartides per personal alié a Eulen, SA, i tindran la consideració de molt greus les iniciatives que en matèria laboral (gaudi de permisos retribuïts, vacances, etc.), siguen adoptades sense coneixement dels caps intermedis de SA, bé per pròpia iniciativa del treballador infractor, o bé en compliment de directrius impartides per personal alié a l'empresa suscribiente.  
8. L'incompliment de les obligacions previstes en l'art. 29 de la Llei 31/1995, de 8 de novembre, de prevenció de riscos laborals i normativa de desplegament; així com en les disposicions del present conveni col·lectiu referides a obligacions dels treballadors en matèria de seguretat i salut, sempre que la seua inobservança no comporte risc greu per als seus companys/es de treball o terceres persones.  
9. Qualsevol altre incompliment que supose una infracció lleu dels deures laborals del treballador, consignats en el present conveni col·lectiu i en les normes aplicables.  
b) Greus  
1. La suma de faltes injustificades de puntualitat en l'assistència al treball, quan el temps de retard acumulat excedisca de trenta minuts en un mes.  
2. L'abandó injustificat del lloc de treball o del servici, sense avís o autorització previs, per més de 10 minuts i fins a 120 en una mateixa jornada. Si es causen perjuís molt greus la falta serà considerada molt greu.  
3. Absència del treball sense la deguda autorització o causa justificada de fins a 2 dies en el període de 30 dies. Serà molt greu si l'absència causa molt greu perjuí.  
4. L'assistència al treball en estat d'embriaguesa o davall els efectes de drogues o estupefaents quan això repercutisca de forma notable en el correcte compliment de la prestació laboral.   
5. Justificació absència. No notificar a Eulen SA, o al responsable del servici, amb caràcter previ, o si és el cas, dins de les vint-i-quatre hores següents, la inassistència al treball, llevat que es prove la impossibilitat d'haver-ho pogut fer.  
6. Justificació absència. No enviar a l'empresa el comunicat de baixa, o si és el cas els comunicats de confirmació, per incapacitat temporal en el termini màxim de 3 dies comptats a partir de la data de la seua expedició; així com el comunicat d'alta en el termini de les 24 hores següents.  
7. Simular o suplantar per mitjà de qualsevol forma la presència o el canvi de servici o torn no autoritzat prèviament per l'empresa d'un altre treballador/a en l'empresa als efectes del compliment de les seues obligacions laborals.  
8. Emprar els mitjans de comunicació de l'empresa per a usos distints per als quals estan habilitats, inclòs el correu electrònic, o emprar per a ús propi articles o efectes de l'empresa, o traure'ls de les instal·lacions o dependències de l'empresa (pròpia o del client) llevat que hi haja autorització. Així mateix serà considerada falta greu l'ocupació de telèfons mòbils particulars durant la jornada laboral en contra de les instruccions de l'empresa.  
9. Facilitar la clau d'Accés individual a una altra persona, simular la identitat d'un altre utilitzant la seua clau i la creació de còpies de fitxers sense l'autorització de l'empresa.  
10. L'ocupació de temps de treball, materials, etc. en qüestions alienes al treball o en benefici propi.  
11. La utilització indeguda o inadequada de materials, útils o mitjans o anàlegs, la negligència, imprudència o descuit greus en el treball, quan provoquen al servici o l'empresa un dany de la mateixa entitat.  
12. Entremetre's en assumptes propis del client, el seu personal o visites.  
13. No atendre durant el període de disponibilitat el cerca o mòbil d'empresa assignat o portar-lo desconnectat o no avisar immediatament a l'empresa que està avariat, això sense perjuí del que establix la lletra c) punt 10 següent.  
14. La no assistència als cursos en matèria de seguretat laboral proposats per l'empresa.  
15. L'incompliment de les normes de seguretat i salut establides per l'empresa o el client quan se'n puga derivar o derive risc greu per a la seguretat i salut del propi treballador o de tercers o origine danys greus a l'empresa.  
16. La reiteració o reincidència en la comissió de faltes lleus, encara que siga de distinta naturalesa, en un període de tres mesos, havent hagut sanció.  
17. Qualsevol altre incompliment que supose una infracció greu dels deures laborals del treballador/a, consignats en el present conveni col·lectiu i en les normes vigents.  
c) Molt greus  
1. Més de deu faltes injustificades de puntualitat en l'assistència al treball, superiors a cinc minuts, comeses en un període de tres mesos o de vint durant sis mesos.  
2. L'abandó del treball en llocs de responsabilitat, independentment del temps d'abandó.  
3. Absència. La falta injustificada al treball de més de 2 dies en el període de 180 dies.  
4. La negativa expressa o tàcita reiterada a justificar una o més inassistències.  
5. La continuada i habitual falta de neteja de tal índole que puga afectar el procés productiu i imatge de l'empresa.  
6. El realitzar treballs per compte d'altri o propi estant en situació d'incapacitat temporal així com prolongar la dita situació indegudament.  
7. La simulació de malaltia o accident així com l'al·legació de motius falsos per a l'obtenció de permisos i llicències.  
8. Fer desaparéixer, inutilitzar, destrossar o causar desperfectes en els materials, ferramentes, màquines, aparells, útils, instal·lacions, edificis, vehicles, o inclús documents de l'empresa.  
9. Trobar-se en estat d'embriaguesa o davall l'efecte del consum de drogues o estupefaents de forma reiterada durant el compliment del treball amb greu repercussió en el mateix.   
10. La falsedat, transgressió de la bona fe contractual, el frau, acceptació de recompenses o favors de qualsevol índole, deslleialtat o abús de confiança en les gestions encomanades i el furt o robatori tant a l'empresa com a companys de treball o a tercers amb motiu o ocasió de servici.  
11. Competència deslleial. Entaular amb una altra persona negociacions per a prestar, el treballador o un tercer, siga per compte propi o d'altri, un servici de la mateixa o semblant activitat de l'empresa.  
12. Els maltractaments de paraula o obra, la falta de respecte i consideració als superiors, als companys de treball, als clients i al públic en general.  
13. Falta notòria de respecte o consideració al públic.  
14. Tota conducta, en l'àmbit laboral, que atempte greument al respecte a la intimitat i dignitat per mitjà de l'ofensa, verbal o física, de caràcter sexual o assetjament moral. Si la referida conducta és duta a terme prevalent-se d'una posició jeràrquica, suposarà una circumstància agreujant d'aquella.  
15. La participació en baralles o discussions estant de servici o fora d'ell, en este últim cas per motius de treball.  
16. La violació del secret de correspondència o documents reservats de l'empresa o revelar a elements estranys a esta, dades de reserva obligada, o altres documents del personal, de clients o de la mateixa empresa. Donar a conéixer a tercers no autoritzats expressament circumstàncies que puguen afectar la intimitat de les persones o a la correcta prestació del servici. L'obtenció, apropiació o semblant de documents que directament o indirectament tinguen a veure amb el servici així com la realització, obtenció o ús de fotocòpies d'estos documents sense autorització prèvia i expressa de l'empresa.  
17. L'incompliment de les normes de seguretat i salut establides per l'empresa o el client quan se'n puga derivar o derive un risc molt greu per a si o per a tercers. No utilitzar o fer-ho indegudament els equips de protecció individual subministrats per l'empresa o utilitzar equips no autoritzats per l'empresa, així com no observar els procediments de protecció degudament definits.  
18. La negativa a passar revisions mèdiques obligatòries en els termes de l'article 22 de la Llei de prevenció de riscos laborals i la resta de normativa concordant. S'hi inclou la no col·laboració respecte d'això.  
19. Disminució voluntària i continuada del rendiment. S'inclou ací no atendre durant el període de disponibilitat el cerca o telèfon mòbil assignat o portar-lo desconnectat o no avisar immediatament a l'empresa que està avariat, això quan succeïsca en més d'una ocasió en el període de 60 dies hàbils de l'empleat o quan les conseqüències derivades foren de gravetat.  
20. Entregar-se a jocs i distraccions durant la jornada. Dormir durant la jornada de treball.  
21. Demanar, exigir o acceptar remuneració o un altre benefici del client o una altra persona, això relacionat amb el treball.  
22. La negligència o desídia en el subministrament, elaboració o manipulació d'aliments. No comunicar el mal estat apreciable dels aliments.  
23. La indisciplina o desobediència als superiors en el treball en matèria greu o molt greu, o la reiteració o reincidència en estes.  
24. Permetre l'accés a un lloc a personal no autoritzat.  
25. No complir les obligacions derivades de l'ús de vehicle d'empresa.  
26. Qualsevol altre incompliment que supose una infracció molt greu de les obligacions laborals del treballador/a consignades en el present conveni col·lectiu i en les normes aplicables.  
27. La reiteració o reincidència en falta greu, encara que siga de distinta naturalesa, sempre que es cometa dins dels sis mesos següents d'haver-se produït la primera.  
Article 63. Sancions  
a) Per faltes lleus: amonestació verbal, escrita.  
b) Per faltes greus: suspensió d'ocupació i sou d'1 a 15 dies.  
c) Per faltes molt greus: suspensió d'ocupació i sou de 16 a 60 dies o acomiadament.  
DISPOSICIONS ADDICIONALS  
Primera  
En allò no previst en este conveni col·lectiu caldrà ajustar-se, únicament i exclusivament, a les disposicions contingudes en l'Estatut dels Treballadors i normes que a esta llei complementen, que siguen d'aplicació imperativa per considerar-se com a dret necessari, de tal forma que no es complementarà amb altres convenis col·lectius ni ordenances laborals.  
Segona  
Este conveni col·lectiu, es considera un tot indivisible pels seus firmants, de manera que si per sentència ferma és declarada il·legal qualsevol de les seues normes o disposicions, tot el conveni quedaria sense validesa, i les parts procediran a negociar de nou, amb llibertat de criteri, el conveni que ara se subscriu.  
Tercera  
Si durant la vigència prevista per a este conveni es firma un conveni col·lectiu nacional d'empresa o un conveni col·lectiu d'àmbit nacional sectorial que regule específicament les activitats descrites en l'àmbit funcional del present acord, s'aplicarà este en la seua integritat, i es respectaran en tot cas les condicions econòmiques més beneficioses ací pactades, si en còmput anual foren superiors a les establides en el conveni.  
DISPOSICIONS TRANSITÒRIES  
Primera  
Els treballadors/es o col·lectius inclosos en l'àmbit d'aplicació del present conveni que realitzen una jornada anual distinta, passaran a realitzar la jornada pactada en este conveni, perquè les parts firmants entenen que allò que s'ha pactat en matèria de temps de treball constituïx una condició més beneficiosa considerat en el seu conjunt. Aquells treballadors/es que realitzen una jornada major a la pactada tindran dret a la compensació de l'excés en temps lliure acumulat, que haurà de gaudir-se de forma pactada amb l'empresa abans que finalitze el primer trimestre de l'any 2010. Els treballadors o col·lectius que realitzen una jornada inferior a la pactada, hauran d'acordar amb l'empresa el mode de compensar eixe temps deficitari abans que finalitze el trimestre esmentat.  
Els quadres horaris i quadrants de l'exercici natural 2010 s'elaboraran ja d'acord amb la jornada anual pactada en el present conveni.  
Segona  
Les millores salarials establides per disposició legal de rang superior a este conveni (ex. regulació del salari mínim interprofessional) quedaran absorbides o compensades si superen els salaris establits en este, considerats en còmput global i anual.  
En concreció del que establix el paràgraf precedent, en el supòsit dels imports aprovats de salari mínim interprofessional per disposició legal suposen un increment superior als pactats en el present conveni, l'absorció i compensació salarial podrà operar també entre els conceptes salarials i extrasalarials (plus de transport i plus de vestuari) considerats en el seu conjunt.  
Annex I  
Taules salarials 2009  
  
  
Annex II  
Classificació professional  
Adscripció de categories a grups professionals  
Tercera  
Com a desplegament del que s'ha regulat en l'article 9 del present conveni col·lectiu, quant a la promoció de treballadors del grup d'inici al grup professional, i durant la vigència del present conveni, en aquells treballadors/es contractats específicament per a cobrir llocs de treball en servicis dels quals Eulen, SA, siga l'empresa adjudicatària i amb ocasió de la posada en marxa de'estos, i en els quals l'adjudicació es concedisca per un període mínim de dos anys, prorrogables d'acord amb els plecs o al contracte mercantil per períodes anuals fins a completar quatre anys, i mentre els treballadors/es, seguisquen adscrits a estos, i fins que isca de nou a concurs, el període que ha de transcórrer perquè la promoció al grup professional I tinga efecte, serà de quaranta-vuit mesos.  
I en prova de conformitat, ambdues parts el firmen, en sis exemplars de 35 fulls, a València, el 15 d'octubre de 2009.  
\* \* \* \* \* \* \* \* \* \* \*  
Anexo I  
Tablas salariales 2009  
  
  
Anexo II  
Clasificación profesional  
Adscripción de categorías a grupos profesionales  
